2020 abe. 01\nEkonomia eta fiskalitatearen gaineko unitate didaktikoa.- Arabako Foru Aldundiak foru arau proiektu bat aurkeztu du, Euskal Autonomia Erkidegoko Administrazio Orokorrak, Arabako Foru Aldundiak, Bizkaiko Foru Aldundiak eta Gipuzkoako Foru Aldundiak Euskal Autonomia Erkidegoko ikastetxeetan 2021-2022 eta 2022-2023 ikasturteetan ekonomiari eta zergei buruzko unitate didaktiko komun bat ezartzeko hezkuntza programaren garapenerako egin duten lankidetza hitzarmena berresten duena.\nGizarte Zerbitzuen Euskal Sistema.- EH Bildu Batzarkide Taldeak osoko bilkuran eztabaidatzeko mozio bat aurkeztu du, Gizarte Zerbitzuen Euskal Sistemak arreta-sare publiko artikulatu gisa duen izaeri buruz.\nDSBEtik kanpo geratzen diren eta gaixotasun mentala duten pertsonentzako konponbidea.- Arabako Popularrak Batzarkide Taldeak osoko bilkuran eztabaidatzeko mozio bat aurkeztu du, exijitzeko DSBEtik kanpo geratzen diren eta gaixotasun mentala duten pertsonentzako premiazko konponbide bat. Presako prozeduraz izapidetuko da.\nHezkuntza-askatasuna.- Arabako Popularrak Batzarkide Taldeak osoko bilkuran eztabaidatzeko mozio bat aurkeztu du, hezkuntza-askatasuna defendatzeko.\nFinantzazioaren malgutzea CPVID-19 dela-eta.- Arabako Popularrak Batzarkide Taldeak osoko bilkuran eztabaidatzeko mozio bat aurkeztu du, osoko bilkuran eztabaidatzeko mozioa, malgutzeko eta hobetzeko COVID-19gatiko Eusko Jaurlaritzaren finantzazio-programaren barruko maileguen baldintzak eta Arabako Foru Aldundiak beste neurri batzuk abian jartzeko. Presako prozeduraz izapidetuko da.\nErremolatxaren sektorea babestea.- Arabako Popularrak Batzarkide Taldeak osoko bilkuran eztabaidatzeko mozio bat aurkeztu du, Arabako erremolatxaren sektoreari babesa adierazteko Estatuko Aurrekontu Orokorretan azukredun edarietarako BEZa igotzea aurreikusi delako, eta Kontsumo Ministerioak sustatu duen ‘Azúcar mata’ kanpaina kentzearen alde.\nAutobus-lineen kudeaketa korporatiboari buruzko akordioa.-Bide Azpiegituren eta Mugikortasunaren Saileko foru-diputatuaren agerraldia, bilkura informatiboan, Gasteiz eta Bilbo arteko autobus lineak modu kooperatiboan kudeatzeko Arabako Foru Aldundiaren eta Bizkaiko Foru Aldundiaren akordioa aurkezteko,\nMurrizketak lankidetzan.- Elkarrekin Araba (Podemos-Ezker Anitza-Equo) Batzarkide Taldeak Arabako diputatu nagusiaren agerraldia eskatu du, azalpenak eman ditzan Arabako Foru Aldundiak garapenerako lankidetzan egindako murrizketak.\nEgoitza pribatuen probintzia-hitzarmena.- EH Bildu eta Elkarrekin Araba (Podemos-Ezker Anitza-Equo) batzarkide-taldeek Gizarte politiken Saileko foru diputatuaren agerraldia eskatu dute, azaldu dezan zein urrats egin dituen Aldundiak Arabako egoitza pribatuen probintzia-hitzarmena sinatzea ahalbidetzeko.\nDiru-laguntzak tokiko entitateei ustekabe eta emergentziazko lanetarako.- EH Bildu Batzarkide Taldeak Lurralde Orekaren Saileko foru diputatuaren agerraldia eskatu du, informazioa eman dezan ALHko tokiko entitateetan ustekabeei eta emergentziazko obrei aurre egiteko bideratzen diren diru-laguntzei buruz.\nArkaiateko harrera-pisua berkokatzea.- Arabako Popularrak Batzarkide Taldeak Gizarte Politiken Saileko foru diputatuaren agerraldia eskatu du, ateak itxita, azaldu dezan Arkaiateko harrera-pisua leku berri batean kokatzeko egin duen proposamena.\nVitoria-Gasteiz– Bilbo linea kudeatzeko akordioa.- EH Bildu Batzarkide Taldeak ide Azpiegituren eta Mugikortasunaren Saileko foru-diputatuaren agerraldia eskatu du, Gasteiz eta Bilbo arteko autobus lineak modu kooperatiboan kudeatzeko Arabako Foru Aldundiaren eta Bizkaiko Foru Aldundiaren akordioa aurkezteko.\nArmentia 2 gas-putzuaren azterlana.- Arabako Popularrak Batzarkide Taldeak EVE Energiaren Euskal Erakundeko zuzendariaren agerraldia eskatu du, Armentia-2 deritzon gas-putzuaren zundaketa-proiektuaren azterketaren, esplorazioaren eta esleipenaren gaineko zenbait alderdiren berri eta Arabako beste gas-proiekturen berri izateko.\nElikadura Iraunkorraren aldeko mugimendua.- Elikadura iraunkorrerako mugimenduak agerraldia egiteko eskatu du, Nekazaritza Batzordean, Gaubeako udalerrian neurri handiko negutegi bat eraikitzeko proiektuaren inguruan jarduteko.\nTuestako negutegien proiektuak trafikoan izango duen eragina.- EH Bildu Batzarkide Taldeak Bide Azpiegituren eta Mugikortasunaren Batzordean erantzuteko galdera bat aurkeztu du, Tuestako negutegien proiektuak trafikoan izango duen eraginari buruz.\nBEZari buruzko kontuak.- EH Bildu Batzarkide Taldeak idatziz erantzuteko galdera bat aurkeztu du, Ogasun, Finantza eta Aurrekontu Saileko foru diputatuari zuzendua, BEZren gaineko hainbat konturi buruz.\nFamilia-harreraren sustapena eta babes teknikoa.- EH Bildu Batzarkide Taldeak idatziz erantzuteko galdera bat aurkeztu du, Gizarte Politiken Saileko foru diputatuari zuzendua, familia-harrera eta adopzioa sustatzeko eta laguntza teknikoko zerbitzuari buruz.\nZerbitzu Digitalaren eta Finantza Transakzioen gaineko zerga.- EH Bildu Batzarkide Taldeak idatziz erantzuteko galdera bat aurkeztu du, Ogasun, Finantza eta Aurrekontu Saileko foru diputatuari zuzendua, Zenbait Zerbitzu Digitalaren gaineko Zergari buruz zein Finantza Transakzioen gaineko Zergari buruz.\nNeurriak Covid-19k kultura eragin dituen kalteen aurrean.- EH Bildu Batzarkide Taldeak idatziz erantzuteko galdera bat aurkeztu du, COVID-19ak kulturan eragin dituen kalteei aurre egiteko premiazko neurrien inguruan.\nTelelana.- EH Bildu Batzarkide Taldeak idatziz erantzuteko galdera bat aurkeztu du, Enplegu, Merkataritza, eta Turismo Sustapenaren eta Foru Administrazioaren Saileko foru diputatuari zuzendua, telelanari buruz.\nMezenasgoa sustatzea.- Arabako Popularrak Batzarkide Taldeak idatziz erantzuteko galdera bat aurkeztu du, A Planaren Mezenasgoa sustatzea izeneko neurriari buruz.\nIndesa.- Arabako Popularrak Batzarkide Taldeak idatziz erantzuteko galdera bat aurkeztu du, Gizarte Politiken foru diputatuari zuzendua, Indesari buruz.\nÁlava Innova Digital.- Arabako Popularrak Batzarkide Taldeak idatziz erantzuteko galdera bat aurkeztu du, lehen diputatu nagusiorde eta Garapen Ekonomiko, Berrikuntza eta Erronka Demografikoaren Saileko foru diputatuari zuzendua, A Planaren ETE-ak digitalizatzen laguntzeko Alava Innova Digital programa berriari buruz. Interes-tipoetarako laguntzak. Hitzarmena Elkargirekin.\nTokiko Administrazioaren Zerbitzuko euskarri juridikoko unitatea.- Arabako Popularrak Batzarkide Taldeak idatziz erantzuteko galdera bat aurkeztu du, Tokiko Administrazioaren Zerbitzura atxikitako euskarri juridikoko unitateari buruz.\nEgoitza-ondarea.- Arabako Popularrak Batzarkide Taldeak idatziz erantzuteko galdera bat aurkeztu du, Ingurumen eta Hirigintza Sailari zuzendua, Arabako Foru Aldundiaren jabetzako egoitza-ondareari buruz.\nMendetasun-balorazioak.- Arabako Popularrak Batzarkide Taldeak idatziz erantzuteko galdera bat aurkeztu du, Gizarte Politiken foru diputatuari zuzendua, mendetasun-balorazioei buruz.\nNekaturrek eskatutako zuzeneko laguntzen plana.- Arabako Popularrak Batzarkide Taldeak idatziz erantzuteko galdera bat aurkeztu du, Enplegu, Merkataritza, eta Turismo Sustapenaren eta Foru Administrazioaren Saileko foru diputatuari zuzendua, sektoreari eusteko NEKATURek euskal instituzioei eskatu dien zuzeneko laguntzen planari buruz.\nTokiko produktuaren sustepan eta salmenta.- Arabako Popularrak Batzarkide Taldeak idatziz erantzuteko galdera bat aurkeztu du, Nekazaritza Saileko foru diputatuari zuzendua, tokiko produktuaren sustapena eta salmentari babesa emateari buruz.\nTokiko produktua erosteko bonoak.- Arabako Popularrak Batzarkide Taldeak idatziz erantzuteko galdera bat aurkeztu du, Nekazaritza Saileko foru diputatuari zuzendua, A Planaren 8.3 aurrekontu-partidari buruz, Tokiko produktuak erosteko bonoak.\nArdoa eskuratzea Horeca kanalaren bidez.- Idatziz erantzuteko galdera, Nekazaritza Saileko foru diputatuari zuzendua, 8.1.2 aurrekontu-partidari buruz, Horeca kanalaren bidez ardoak erosteko finantzazio-ildoa\nNekazaritza-aseguruen plana.- Arabako Popularrak Batzarkide Taldeak idatziz erantzuteko galdera bat aurkeztu du, Nekazaritza Saileko foru diputatuari zuzendua, Nekazaritza-aseguruen planari buruz.\nLaguntzen deialdia.- Arabako Popularrak Batzarkide Taldeak informazio-eskaera bat aurkeztu du, Arabako Foru Aldundiari zuzendua, Foru Gobernu Kontseiluaren 352/2020 Foru Dekretu bidez onetsitako laguntzen deialdiari buruz.\nDesgaitasuna duten pertsonak.- Arabako Popularrak Batzarkide Taldeak informazio-eskaera bat aurkeztu du, Gizarte Politiken Saileko foru diputatuari zuzendua, adimen-desgaitasuna duten pertsonentzako zentro okupazionalei eta eguneko zentroei buruz.\nErremolatxaren, patataren eta ardi eta ahuntzen sektoreentzako laguntzak.- Arabako Popularrak Batzarkide Taldeak informazio-eskaera bat aurkeztu du, Nekazaritza Saileko foru diputatuari zuzendua, erremolatxaren, patataren eta ardi eta ahuntzen sektoreentzako minimi laguntzen eskaeren kopuruari buruz.\nHitzarmena AKErekin.- Arabako Popularrak Batzarkide Taldeak informazio-eskaera bat aurkeztu du, Lurralde Orekaren Sailari zuzendua, eskatzeko AKE Arabako Kontzejuen Elkartearekin egun izenpetua den hitzarmenari buruz.\nHazkunde Iraunorraren eta Enpleguaren Euskal Estrategia.- EH Bildu Batzarkide Taldeak informazio-eskaera bat aurkeztu du, diputatu nagusiari zuzendua, “Estrategia Vasca de Crecimiento Sostenible y Empleo, por la reactivación económica 2020-2024” izeneko dokumentuan agertzen diren Arabako Foru Aldundiak gidatu beharreko proiektuei buruz.\nMarkesina eta seinaleztapen-zutoinen inbentarioa.- Arabako Popularrak Batzarkide Taldeak informazio-eskaera bat aurkeztu du, Bide Azpiegituren eta Mugikortasunaren Sailari zuzendua, eskatzeko Araban diren markesina eta seinaleztapen-zutoinen inbentarioari buruz.\nTrenbideetako gabezien azterlana.- Arabako Popularrak Batzarkide Taldeak informazio-eskaera bat aurkeztu du, Bide Azpiegituren eta Mugikortasunaren Sailari zuzendua, eskatzeko gaur egun lurraldea zeharkatzen duten trenbideen huts, gabezia eta beharrizanen gaineko azterlanaren kopia, bai eta trenbide horietan egin beharreko lanen kostua jakiteko.\nMendetasuna duten pertsonen zerrenda.- Elkarrekin Araba (Podemos-Ezker Anitza-Equo) informazio-eskaera bat aurkeztu du, Gizarte Politiken Saileko foru diputatuari zuzendua, eskatzeko egoitza eta etxebizitza komunitarioetan bizi diren eta mendetasun-graduren bat duren pertsonen kopurua eta egoiliarren kopuru osoa, egoitza eta etxebizitza komunitarioa adieraziz.\nTransmisioa prebenitzeko eta kontrolatzeko zaintzei buruzko ikastaroan parte hartu duten enpresak.- Elkarrekin Araba (Podemos-Ezker Anitza-Equo) informazio-eskaera bat aurkeztu du, Gizarte Politiken Saileko foru diputatuari zuzendua, eskatzeko gaixotasun infekziosoen, zehazki COVID-19ren, transmisioa prebenitzeko eta kontrolatzeko zaintzei buruzko ikastaroan parte hartu duten enpresa eta entitateen zerrenda.\nVitoria-Gasteiz – Bilbo linearen kudeaketari buruzko akordioa.- EH Bildu Batzarkide Taldeak informazio-eskaera bat aurkeztu du, Vitoria-Gasteiz – Bilbo autobus linearen kudeaketaz Bizkaiko Foru Aldundiarekin lortutako akordioaren kopia eskatzeko.\nMusituko telekomunikazio-zentroak jabari publikoa okupatzea.- Arabako Popularrak Batzarkide Taldeak informazio-eskaera bat aurkeztu du, Nekazaritza Saileko foru diputatuari zuzendua, eskatzeko Musituko telekomunikazio-zentroak baso-jabari publikoa okupatzea erregularizatzeko espediente administratiboaren ebazpenari buruzko txostena.


Maite Iturbek adierazi du zaila dela EITB oso epe luzera begira jartzea | Bizigiro | Berria\nMaite Iturbek adierazi du zaila dela EITB oso epe luzera begira jartzea\nEITBko zuzendari nagusiak esan du kultura zabaltzeko egokiagoa dela Internet telebista baino\nMaite Iturbe EITBko zuzendari nagusia eta Andoni Aranburu Estrategia zuzendaria, atzo, legebiltzarrean. JUANAN RUIZ / FOKU\n«Streaming bidezko telebistara pasatuko gara, nonahiko kazetaritzara ere bai, eta zenbait eduki robotizatu egingo dira. Egoera horretan, EITBk konfiantza landu beharko du». Hala esan zuen atzo Maite Iturbe EITBko zuzendari nagusiak atzo Eusko Legebiltzarrean, 2019-2030 urteetarako plan estrategikoaren eskaerari erantzunez. Iazko azaroan eskatu zion legebiltzarraren gehiengoak plan hori, eta irizpide batzuk jasotzen dituen txostena —zazpi orrialdekoa— irakurri zuen kontrol batzordean Iturbek. Nabarmendu zuen «ezinezkoa» dela hain epe luzerako estrategia diseinatzea, ikus-entzunezko mundua «oso aldakorra» delako. «2020tik harago plana egitea zaila da, ez dakigulako zer jokaleku izango dugun».\nIturberen parte hartzea kritikatu zuten EH Bildu, Elkarrekin Podemos, PP eta PSE-EEko ordezkariek. EAJko Ana Oregik, aldiz, esan zuen EITBren erreforma integralerako lantalderako baliagarriak izan daitezkeela testuan jasotakoak. Elkarrekin Podemoseko Eukene Aranak «errespetu falta» leporatu zion Iturberi, aurkeztutako testua dela eta: «Ikus-entzunezko edozein enpresa pribatuan kalean egongo zinateke, Iturbe». EH Bilduko Unai Urruzunok esan zuen «definizio maila altuagoa» espero zuela. Eta PPko Nerea Llanosek adierazi zuen testuan ez dagoela berritasunik aurreko planaren irizpideekin alderatuta. PSE-EEko Gloria Sanchezek ere nabarmendu zuen zehaztasun gehiago izan zezakeela testuak.\nIturbek honako zazpi arlo hauetan aipatu zituen etorkizunera begirako irizpideak: «Informazioa izango da xede nagusia; euskararen normalizazioa; EITB taldearen transformazio digitala; EITBk ikus-entzunezko sektorearekin elkarlanean aritu behar du; pertsonak, lehiakortasun eredu berria behar da; eman beharreko zerbitzu publikorako aurrekontua finkatzea; eta Estatuko legedia aldatzea». Azken puntu horri lotuta, Iturbek aipatu zuen Espainiako legeek Mediaset-Atresmedia duopolioa errazten dutela. «Berriki Atresmediak, Mediasetek eta RTVEk LovesTV plataforma sortu dute, eta EITBri ez zaio bertan sartzen utzi». Netflix, HBO eta halako plataforma globalek eraginda aurrera begiratzea zailagoa dela ohartarazi zuen Iturbek.\nElkarrekin Podemosen legez besteko proposamen bati erantzunez, Iturbek kultur programazioaren inguruko azalpenak eman zituen. Kultur arloko 70 saio aipatu zituen. Osatu duten txosten baten arabera, ETBko lau kateetan egunero hamabost ordu eskaintzen zaizkio kulturari, eta irratietan zazpi —Iturbek aitortu zuen errepikapenak sartu dituztela zenbaketan—. Elkarrekin Podemoseko ordezkariak kulturari kate bat eskaintzeko aukeraz galdetu zuen. Iturbek esan zuen hori ez dagokiola zuzendaritzari erabakitzea. «Telebista, agian, ez da tresnarik egokiena kultura zabaltzeko. Kultur eskaintzan sakondu ahal izateko, Internet izan daiteke bitartekotik egokiena».


deltoide / demagogia\ndema (orobat tema) 1 iz abereekin egiten den lehiaketa eta apostua; orobat beste kiroletan egiten dena. ik proba; tema.\nUztarriek 1.750 kiloko harria erabiliko dute, eta pisu neurtukoa izango da dema. Berria - Kirola 2004-07-03\nAiarren arteko dema izango da gaur ikusgai, Aiako (Gipuzkoa) probalekuan, 22:00etan. Berria - Kirola 2004-07-30\nHiru harri-jasotzaileen arteko dema estua ari da gertatzen azkenaldian, baina, gehienbat, 152ko kuboarekin aritu dira. Berria - Kirola 2004-05-14\nPeñagarikano, Nazabal, Larretxea eta Azurmendiren dema, 14 egurrera. Berria - Kirola 2004-08-15\nAzpeitiko zezen-plazan izango dute dema 10 minutuko hiru txandatan, eta 6.000 euro jokatuko ditu alde bakoitzak. Berria - Kirola 2004-10-29\nTrapagaran txapeldunak eta Jaizubiak 6.000 euroko dema izango dute igande honetan Azpeitiko zezen-plazan. Berria - Kirola 2006-03-30\nDema hitzartu zutenetik buru-belarri aritu dira prestatzen norbera bere lagun taldearekin. Berria - Kirola 2004-10-27\n2 (gainerako kiroletan)\nDamiano Cunego eta Gilberto Simoniren arteko urteko lehen borroka izango da, Giroa irabazteko hautagai biren arteko dema. Berria - Kirola 2006-04-18\nCarlos Garcia-Quesada liderraren eta Kaikuko Rodrigo Garciaren arteko dema ere bizi-bizia izan zen. Berria - Kirola 2006-02-15\nDiscovery eta Libertyren arteko dema Gaztela-Leonen. Berria - Kirola 2006-03-22\nLigako hiru saskiratzaile onenen arteko demak erakarri du arreta handiena. Berria - Kirola 2006-02-19\n3 irud/hed norgehiagoka.\nCode Civil eta euskal foruak: dema baten lekukotza. Andres Urrutia «Frantziako kode zibilaren lehen proiektua» - Jean di Portalis - 27. orr.\nKode Zibilaren oinarri berriak eta Foruen aspaldiko indarra: horra hor dema lazgarria. Andres Urrutia «Frantziako kode zibilaren lehen proiektua» - Jean di Portalis - 31. orr.\nHerritarren Zerrenda legez kanpo utziko balute, hauteskundeetako dema desnaturalizatuko litzateke gure ustez. Berria - Euskal Herria 2004-05-11\nTeoria bateratua aurkitzeko demak gidatu du Gross irakaslearen zientzia ibilbidea. Berria - Gaiak 2004-10-06\nNobelak bi abantaila zituen: batetik, nire buruari dema jarriko nion eta, bestetik, komunikatzeko modurik errazena horixe zen. Ana Urkiza «Zortzi unibertso, zortzi idazle» - 205. orr.\nItzultzaileak berak sarreran dioenez, dema ez zen nolanahikoa. Berria - Kultura 2004-05-29\nBertsolaria bakarka ari da, edo lagunarekin teman. J. Garzia / A. Egaña / J. Sarasua «Bat-bateko bertsolaritza» - 109. orr.\nTemako saioetan -gehien-gehienetan beraz- bertsolaria aurkariaren argudioei erantzuten eta bereak asmatzen saiatuko da. Andoni Egaña «Hogeita bina» - 75. orr.\nTemako saio baterako ez dago aldez aurretik zer bertso motarekin jokatu behar litzatekeen aholkuak ematen hasterik. J. Garzia / A. Egaña / J. Sarasua «Bat-bateko bertsolaritza» - 116. orr.\nBerdin du non, ingelesak gola sartu dutenean interesa galdu du baloi-demak. Berria - Kirola 2004-06-18\nGozoa da baita zelaietan zehar eraturiko gerra demak ikustea, norbera arriskukide izan gabe. Xabier Amuriza «Gauzen izaeraz» - Lukrezio - 99. orr.\n5 deman lehian, borrokan.\nJatetxe italiarrean pizza jangaitzarekin deman ari nintzen bitartean, [...]. Aingeru Epaltza «Rock'n'roll» - 195. orr.\nIsildu egin ziren biak, begiak begietan, sukalde erdian aurrez aurre, ezkutuko deman, zein zen irabazle denboraren neurketa esatera balihoa bezala. Iñaki Zabaleta «110. Street-eko geltokia» - 37. orr.\nHan egongo da, konturatu ere egin gabe, dabilela hil edo biziko deman. Hasier Etxeberria «Mutuaren hitzak» - 178. orr.\nUtz, bada, alferrik nekaturik, odolez izerdizta daitezen, anbizioaren bide estuko deman. Xabier Amuriza «Gauzen izaeraz» - Lukrezio - 371. orr.\nAljeriako gerlaz geroztik itxuraz elkortua zeukan senarra, aitzur eta gaztainondo puskekin teman abandonatu zuen. Itxaro Borda «Zeruetako erresuma» - 268. orr.\nDiru eskasiak Eusko Jaurlaritzako Hezkuntza Sailarekin teman izatera behartu du. Berria - Euskal Herria 2004-02-05\n6 dema eta tema\nIdiaren dema eta tema. Berria - Harian 2005-06-24\nik beherago 8. 16878\nBeraz, aurrera eta ezkerrera, tuneletik; kostatu egingo zitzaidala, oinez eta dema-harriari tiraka; esan beharrik ez. Joxean Sagaztizabal «Kutsidazu bidea Ixabel» - 7. orr.\n8 tema eta dema\nAlonso Alkatearen tema eta dema · Atera itzazu kontuak, Alkate jauna: zuri esker, gure temak eta demak gainditzeko laguntza psikiatrikoa behar dugula ikusten hasiak gara asko. Berria - Euskal Herria 2004-04-24\nik gorago 6. 16879\n9 idi dema\nAste Nagusiko jaiak direla baliatuta, idi dema ere izango da, Oribe eta Arteagagoitiaren uztarriekin. Berria - Kirola 2004-08-20\nBart hasi ziren Bakioko (Bizkaia) idi demak, eta guztira bost egunez izango dira ikusgai. Berria - Kirola 2004-03-19\narteko dema (16); arteko dema izango (4); dema ere (3); dema izango (5); eta dema (5)


Jolasak eta kirolak antzinako Egipton | Absolut Travel\nIsabel | | Egipto\nMediterraneoko antzinako kulturetan, kirola praktikak lotura estua zuen erlijio ospakizunekin eta aisialdiarekin. Hala ere, antzinako Egipton kirolaren kontzeptua orain dagoenaren oso bestelakoa da.\nIzan ere, ikertzaile batzuek diote ariketa fisikoa eta ez kirola praktikatzen zutela, jarduera hori aipatzeko hitzik ere ez zutelako. Orduan, nolakoa zen kirola antzinako Egipton?\n1 Zer zen kirola antzinako Egipton?\n2 Nork egiten zuen kirola antzinako Egipton?\n3 Emakumeek kirola egiten al zuten?\n4 Antzinako Egipton kirola ikuskizun gisa hartzen zen?\n5 Zein izan zen faraoiaren jaia?\n6 Ba al zegoen atleta gisa nabarmentzen zen faraoirik?\n7 Zein paper jokatu zuen Niloak Egipton kirola egiteko?\n8 Egiptoko mitologian ba al zegoen kirolarekin lotutako jainkorik?\nZer zen kirola antzinako Egipton?\nHerrialdeko klima ezin hobea izan zen egun gehienak aire librean igarotzeko eta horrek ariketa fisikoa praktikatzearen alde egiten zuen, baina kirola izatearen kontzeptua izan gabe gaur egun bezala. Hala ere, ezin hobeto ezagutzen zuten jarduera fisikoaren eta gihar tonu onaren arteko harremana.\nFuntsean, Antzinako Egipton kirola kanpoko jolasak eta borroka militarrak eta borrokarako entrenamenduak ziren. Aztarnategi arkeologiko batzuetan, karate eta judoaren antzeko borroka arteak irudikatzen zituzten irudiak zituzten hilobiak aurkitu ziren. Irudi irudikatua ere aurkitu zen Jeruefeko hilobian, non hainbat pertsona borrokan agertzen diren boxeo partida bat balitz bezala.\nAntzinako Egipton praktikatzen zen beste kirol bat atletismoa da. Puntu batetik bestera lasterketa txikiei buruzkoa zen nor zen azkarragoa ikusteko. Aire zabalean egotea, korrika egitea edo igeri egitea oso jarduera arruntak ziren haientzat.\nEgiptoarrek praktikatzen duten izaera puntualeko beste kirol jarduera bat hipopotamoak, lehoiak edo elefanteak ehizatzea da. Badaude istorioak Amenhotep III faraoia egun batean 90 zezen ehizatzera etorri zela eta Amenhotep II kobrezko ezkutu bat zulatu ahal izan zuela arku berarekin bost gezi jaurtiz. Jendeari dagokionez ere ehizatzen zuten baina ehiza txikia zen, hala nola ibaian ahateak ehizatzea.\nEgiptoarrek gurdien lasterketak eta arku tiro lehiaketak ere antolatu zituzten, garai hartan bikaintasunez zegoen kirola baitzen.\nNork egiten zuen kirola antzinako Egipton?\nDuela milaka urte, bizi itxaropena ez zen oso luzea eta Egipton ez zen 40 urte baino gehiago. Horregatik, kirola praktikatzen zuten pertsonak oso gazteak ziren eta jarduera fisikoa egiteko joera zuten.\nEmakumeek kirola egiten al zuten?\nKontrakoa pentsa dezakezun arren, antzinako Egiptoko emakumeak kirola egiten zuten baina ez ziren lasterketekin, indarrarekin edo urarekin lotutako jarduerak, akrobaziekin, kontorsionismoarekin eta dantzarekin lotutakoak baizik. Hau da, emakumeek paper nabarmena izan zuten oturuntza pribatuetan eta ospakizun erlijiosoetan dantzari eta akrobata gisa. Gaur esan genezake emakume hauek gimnasia erritmikoaren antzeko zerbait egin zutela.\nAntzinako Egipton kirola ikuskizun gisa hartzen zen?\nErromatarra edo Grekoa bezalako beste herri batzuk ez bezala, Egipton kirola ez zen ikuskizun gisa pentsatzen. Indusketa arkeologikoetan aurkitu diren irudien eta irudikapenen bidez, ezin izan da toki handien erreferentziarik aurkitu edo kirol ikuskizun handiekin lotutako eszenatokirik.\nHorrek esan nahi du antzinako Egipton ez zegoela Olinpiar Jokoak bezalakorik Egiptoarrak esparru pribatuan lehiatu ziren eta dibertitzeko besterik ez zuten egiten. Ez zegoen audientziarik ere.\nHala ere, salbuespen gisa, faraoiek praktikatzen zuten jaialdia zegoen eta nolabait kirol gertaera batekin lotu zitekeena. Jaialdi hau monarkek hiru hamarkada zeramatzatenean ospatzen zen, beraz, ospakizun arraroa zen garai hartan biztanleriaren bizi-itxaropen baxua zela eta.\nZein izan zen faraoiaren jaia?\nFaraoiaren agintaldiaren 30 urteetako jai-urteurren honetan, monarkak itxitura karratu bat zeharkatu behar zuen lasterketa erritual moduko batean, bere jendeari oraindik gaztea zela eta nahikoa bizitasuna zuela gobernatzen jarraitzeko. herrialdea.\nMota honetako lehen jaialdia 30 urteko erregealdiaren ondoren ospatu zen eta handik hiru urtera. Adibidez, Ramses II.a faraoia laurogeita hamar urte baino gehiagorekin hil zela esaten da, beraz, denbora asko izango zuen jaialdi desberdinak egiteko, denboraren barruan salbuespena izanik.\nBa al zegoen atleta gisa nabarmentzen zen faraoirik?\nRamses II.a faraoia oso bizia zen eta hainbat jaialdi-urteurrenetan parte hartu zuen baina hala izan zen Amenhotep II.a monarkia atletikoaren prototipotzat jotzen zen, ikuspuntu estetikotik edo fisikotik.\nZein paper jokatu zuen Niloak Egipton kirola egiteko?\nNilo ibaia herrialdeko autopista nagusia zen garai hartan, eta bertan, salgaiak mugitzen ziren eta jendea bidaiatzen zen. Horretarako, arraun eta belaontziak erabiltzen ziren, beraz egiptoarrak trebeak ziren diziplina horretan.\nHorregatik, Niloan lehiaketa pribatua antolatu zezaketen, itsasontziz edo igerian, baina ez ziren irabazlea saritu zuten publikoarekin egindako txapelketak.\nArrantzari dagokionez, hori erakusten duen dokumentazioa gordetzen da Nilon ere izaera pribatuko lehiaketa batzuk egiten ziren, gehien harrapatzeko gai zen..\nEgiptoko mitologian ba al zegoen kirolarekin lotutako jainkorik?\nAntzinako Egipton bizitzako ia arlo guztietarako jainkoak zeuden baina, kurioski, ez kiroletarako, zeren, lehen adierazi dudan bezala, garai hartan kirola ez zen gaur egun bezala pentsatzen.\nHala ere, egiptoarrek animalien formako jainkoak gurtzen bazituzten egozten zitzaizkien ezaugarriengatik. Hau da, hegazti baten gorputza zuten jainkoak miresten ziren beraien arintasunagatik eta hegan egiteko gaitasunagatik, zezenaren forma zuten jainkoak izaki horiek duten indarrarekin egiten ziren, krokodiloak bezalako beste animaliekin gertatzen den moduan.\nArtikuluaren bide osoa: Absolut Travel » Jolasak eta kirolak antzinako Egipton\nMatryoshkaren historia, errusiar panpina


Le Châtelet-en-Brie - Wikipedia, entziklopedia askea.\nAlain Mazard (en)\n48°30′11″N 2°47′22″E / 48.5031°N 2.7894°E / 48.5031; 2.7894Koordenatuak: 48°30′11″N 2°47′22″E / 48.5031°N 2.7894°E / 48.5031; 2.7894\nPamfou, Sivry-Courtry, La Chapelle-Gauthier, Les Écrennes, Féricy, Fontaine-le-Port eta Machault\n4.396 (2018ko urtarrilaren 1a)\n2.304 (%52.4) 2.150 (%48.9)\nLe Châtelet-en-Brie Frantziako udalerria da, Sena eta Marne departamenduan dagoena, Île-de-France eskualdean. 2013an 4.405 biztanle zituen.\n2007an Le Châtelet-en-Brie udalerrian erroldatutako biztanleak 4.405 ziren. Familiak 1.692 ziren, horien artean 411 pertsona bakarrekoak ziren (184 bakarrik bizi ziren gizonak eta 227 bakarrik bizi ziren emakumeak), 519 seme-alabarik gabeko familiak ziren, 665 seme-alabak dituzten bikoteak ziren eta 97 seme-alabak dituzten guraso-bakarreko familiak ziren.\n2007an 1.917 etxebizitza zeuden, 1.717 familiaren etxebizitza nagusia ziren, 102 bigarren erresidentzia ziren eta 98 hutsik zeuden. 1.412 etxeak ziren eta 293 apartamentuak ziren. 1.717 etxebizitza nagusietatik 1.319 bere jabearen bizilekua ziren, 344 alokairuan okupaturik zeuden eta 54 doan lagata zeuden; 54 etxek gela bat zuten, 141 etxek bi zituzten, 263 etxek hiru zituzten, 450 etxek lau zituzten eta 808 etxek bost zituzten. 1.346 etxek euren parking plaza propioa zuten azpian. 759 etxetan ibilgailu bat zegoen eta 827 etxetan bat baino gehiago zituzten.\nLe Châtelet-en-Brie udalerriko biztanleria-piramidea 2009an .\n2007an lan egiteko adina zuten pertsonak 2.962 ziren, horien artean 2.232 aktiboak ziren eta 730 inaktiboak ziren. 2.232 pertsona aktiboetatik 2.076 lanean zeuden (1.088 gizon eta 988 emakume) eta 156 langabezian zeuden (79 gizon eta 77 emakume). 730 pertsona inaktiboetatik 255 erretiraturik zeuden, 291 ikasten zeuden eta 184 "bestelako inaktibo" gisa sailkaturik zeuden.\n2009an Le Châtelet-en-Brie udalerrian 1.702 unitate fiskal zeuden, 4.424 pertsonek osaturik. Pertsona bakoitzeko diru-sarrera fiskalaren mediana urteko 22.108 euro zen.\n2007an zeuden 168 komertzioetatik, 2 erauzte enpresak ziren, 3 janari enpresak ziren, 1 material elektrikoaren fabrikazioko enpresa zen, 2 garraiorako elementuen fabrikazioko enpresak ziren, 9 bestelako produktu industrialen fabrikazioko enpresak ziren, 29 eraikuntza enpresak ziren, 33 ibilgailuen saltze eta konpontze enpresak ziren, 3 garraio enpresak ziren, 7 ostalaritza eta jatetxe enpresak ziren, 3 informazio eta komunikazio enpresak ziren, 4 finantziazio enpresak ziren, 9 higiezinen enpresak ziren, 22 zerbitzu enpresak ziren, 29 administrazio publikoko enpresak ziren eta 12 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 40 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 2 ibilgailuen konpontzeko eta nekazaritza tresnetako lantokiak, 1 ibilgailuen ikuskaritza teknikoko lekua, 1 autoeskola, 4 igeltseroak, 1 margolaria, 4 zurginak, 4 iturginak, 4 argiketariak, 2 eraikuntza enpresak, 3 ile apaindegiak, 1 albaitaria, 5 jatetxeak, 4 higiezinen agentziak eta 1 tintoreria.\n2009an zeuden 11 establezimendu komertzialetatik, 1 120 m2 baino gutxiagoko denda zen, 2 okindegiak, 1 harategi zen, 1 kongelatu-denda zen, 2 liburu dendak, 1 altzari denda zen, 1 bitxi-denda zen eta 2 lore-dendak ziren.\n2000. urtean Le Châtelet-en-Brie udalerrian 12 nekazaritza-ustiategi zeuden, 1.521 hektarea erabiltzen.\n2009an 2 haur-eskola eta 2 lehen-hezkuntzako eskola zegoen. Le Châtelet-en-Brie udalerrian Bigarren Hezkuntzako ikastetxe bat zegoen 437 ikaslekin.\nMultimedia: Le Châtelet-en-Brie\nBNF: 15275441j (data)\nOrriaren azken aldaketa: 1 martxoa 2021, 01:45.


Doako justizia zabaldu da | Consumer\nDoako justizia zabaldu da\nBaliabide ekonomiko gutxiago duten herritar gehiagok eskura ditzakete beharrezko prestazioak, gasturik gabeko prozedura judizial batean esku hartzeko\nLaster, doako justizia eskuratu ahal izango duten espainiarrak gehiago izango dira, zerbitzu honen onuradunak inolako kosturik gabe zabaltzean, Doako Laguntza Juridikoaren Lege-proiektua onartu ondoren. Ondorio Askotarako Errentaren Indize Publikoa (OAEAP) 2,5 aldiz, eta ez orain arte Lanbide arteko Gutxieneko Soldataren bikoitzaren (LGS) bikoitzarekin lotuta egon gabe, errenta-muga 2,5 aldiz dutenek jaso ahal izango dute. Gobernuak finkatzen duen OAEAP 632,50 eurokoa da gaur egun, eta, beraz, doako laguntza hori eskatzeko gehienezko kopurua 1.330 eurokoa izango da, aurreko eredua baino pixka bat handiagoa. Horrela, jarraian azaltzen den moduan, mileurista guztiek eskatu ahal izango dute, baita errenta baxuagoak, langabetuak, jubilatuak eta abar jasotzen dituztenak ere.\nHerritar gehiagorentzako doako justizia\nAskotan, prozesu judizial baten eraginpean daudenek galdetzen dute ea eskubiderik duten epaiketa hasteko edo prozedura batean defendatzeko, kostuak poltsikoan eraginik izan gabe, batez ere soldata oso baxuak badituzte edo langabeak badira. Aukera hori dago, eta horri doako justizia deitzen zaio. Prozesu horiei bide judiziala erabilita aurre egiteko behar adina baliabide ekonomikorik ez duten pertsonak sar daitezke, eta baldintza batzuk betetzen dituzte. Hala, eskatutako berezitasunak betetzen dituztenek doan egin ahal izango dute prozesua, eta prestazio horiek erabili ahal izango dituzte prozedura judizial batean esku hartzeko. Praktikan, ofiziozko txanda bat egiten da, beste prestazio batzuen artean, tasen ordainketan laguntza edo salbuespenak behar dituztenentzat.\nDoako justizia IPREM 2,5 halako errenta-muga duten pertsonentzat izango da\nLaster, gehiago izan daitezke laguntza horiek jaso ditzaketen espainiarrak, Doako Laguntza Juridikoaren Lege-proiektua onartu eta gero, zerbitzu honen onuradunak zabaltzean. Arau berri horren arabera, epaiketara joan daitezkeen pertsonek prozesuaren kostuaren% 10 ordainduko dute, eta kopuru hori doako laguntzaren onuradun kopurua handitzeko erabiltzen dira.\nTestuak duen beste berrikuntzetako bat da horri heldu ahal diotenen kopurua handitzea. Hemendik aurrera eragina izango du Ondorio Askotarako Errentaren Indize Publikoa (OAEAP) 2,5 aldiz duten errentaren atalase bat dutenei, ez orain arte Lanbide arteko Gutxieneko Soldataren (LGS) bikoitzari lotuta egon arte. IPREM (Gobernuak finkatutakoa) 632,50 eurokoa da; beraz, doako laguntza eskatzeko gehienezko kopurua 1.330 eurokoa izango da, aurreko eredua baino pixka bat handiagoa. Horrek esan nahi du mililuristak eta errenta txikiagoak jasotzen dituztenak, langabetuak, erretiratuak, etab. eskatu ahal izango dute.\nNork eska dezake doako justizia?\nAlderdi ekonomikoa erabakigarria da zein pertsona sar daitezkeen hautatzeko, baina herritar askok ez dakite doako laguntza juridikoa jasotzeko eskubiderik duten ala ez. Hauek egin ditzakete:\nEspainian legezko bizilekua duten nazionalek edo atzerritarrek, baldin eta beren baliabide eta diru-sarrera ekonomikoak urtero konputatzen badituzte, kontzeptu eta familia-unitate guztiengatik, eskabidea egiteko unean indarrean dagoen Efektu Anitzeko Errenta Indize Publikoaren (OAEAP) 2,5 halako baino handiagoak ez badira.\nEspainian legezko egoitzarik ez duten atzerritarrak, prozesu penalean baliabiderik ez dutela egiaztatzen dutenak.\nGizarte Segurantzako sistemaren langileak eta onuradunak jurisdikzio sozialean.\nDemandatzaileak baliabide ekonomiko nahikoa duen edo ez baloratzeko eta prestazio horri heldu behar zaion baloratzeko, aitortzen diren errentak eta beste ondare-ondasun batzuk edo zirkunstantziak ikusten dira. Errenta Aitorpenaren bidez atzeman ahal izango da hori. Bere ezaugarriak ere kontuan hartuko dira: etxebizitzak, autoak, luxuzko ondasunak, aitortu gabeko sarrera garrantzitsuak…\nNola eskatu doako justizia\nHala badagokio, herritarrek laguntza juridikoko zerbitzuaren eskaera formaliza dezakete, dagozkion zerbitzuetan lor daitezkeen ereduen bidez: eremu judizialeko abokatuen, epaitegien eta lurraldeetako gerentzien elkargoak, Gobernuaren ordezkaritzak edo gobernu zibilak, besteak beste. Horrez gain, Nanaren edo pasaportearen fotokopia edo egoitza-txartela (eskatzaileak atzerritarrak badira) aurkeztu beharko ditu, baita zerbitzu juridiko hori jasotzeko eskubidea justifikatzen duten diru-sarrerak eta ondasunak egiaztatzen dituzten agiriak ere.\nabokatua eskubide IPREM-eu juicio-eu justicia gratuita-eu


Marko Aurelio Mario - Wikipedia, entziklopedia askea.\nPereBot (eztabaida | ekarpenak)(r)en berrikusketa, ordua: 15:35, 13 iraila 2013\nTradizio hau, partzialki edo oso-osorik, ez da zuzena. Ekoitzi zuen txanpon kopurua kontutan hartuta, bere erregealdiaren iraupena, bi edo hiru hilabetekoa izango zen, zehazkiago. Mario, Historia Augusta liburuan, Hogeitamar Tirauen artean aipatzen da.\nWikimedia Commonsen badira fitxategi gehiago, gai hau dutenak: Marko Aurelio Mario\nOrriaren azken aldaketa: 13 iraila 2013, 15:35.


Tertuliak. Deia, Noticias de Bizkaia\nJosu Torre - Jueves, 18 de Mayo de 2017 - Actualizado a las 06:03h\nSUKALDARITZAK telebista kate denak ez dituela gain hartzen adierazteko solasaldi edo tertuliak asmatu dituzte (esku pilota ere bai, ETBren kasuan). Auskalo merke ateratzen zaizkielako edota eratzen aparteko lanik ematen ez diotelako. Solaskide bakoitzak haren edukia prestatuko du -beti katetik pixka bat iradokia- eta horiek ale-tzeko eta banatzeko moderatzaile batekin, kitto. Anker samarra azaldu naiteke diru kontua gainaipatzerakoan, hitz egitea, solastatzea onartzen dugulako gehienean, arazoak ez ezik, politika bide guztiak aurrera eramateko eta zuzentzeko. Ñabardura pare bat ipiñi behar dizkiot, dena den, hitz egiteari meriturik kendu nahi gabe.\nTertuliara bueltatuz, haietara hurbiltzen diren gehienak hitz egiten jakin arren, entzuten oso gutxik dakitela esan behar ordea. Sinetsgaitza egiten da, zinez, bata bestearen hitz jarioa mozten edo gainditzen nola saiatzen diren aldameneko solaskideak. Inolako adei ez errespetu gabe. Entzun gabe, alegia. Hortik nihoan berba egitea entzutea baino hobeto erabiltzen dutela esaterakoan. Bigarren ñabardura, solaskideek zalantzari dioten erdainua, mespretxua. Egia absolutuaren jabe balira bezala ari-tzen dira, ene iritziz eta egunotan irratiz entzun dudan norbaitentzat, zalantza jakintzaren oinarria litzatekela aintzat hartu gabe. Irratiko esale honek zalantza aldarrikatu ez ezik gorasarre egitea proposatzen zuen. Zirrikutu honetatik, enpeinu horretarako babesa eskaintzet diot. Berresanez, zalantza gabe ez dagoelako azterketarik eta ez zientziarik azterketa gabe.\nSolasaldi edo eztabaida eredugarria izan behar zuen, Espainiako lurraldean historia eta hedaduran gorengoa izan behar luken alderdiaren burua hartzeko hiru kandidatoak izan dutena. Lekutan, duela 130 urte;Pablo Iglesiasek alderdia sortzerakoan ipinitako idearioa ez ezik beste ia ehun urteren buruan PSOEk eraman duen bidearekin. Zein banitatek eraginda iritsi daiteke hainbesteko anbiziora. Eredu izan behar zuena, oilar borroka bilakatu zuten tertulia.


50ak LIBRE! Epaiketa politiko gehiagorik ez! – Kontu Lepo\n50ak LIBRE! Epaiketa politiko gehiagorik ez!\n2018-01-09 / Kontu Lepo / 2 Iritzi\n2 urte baino gehiago igaro dira, eta hemen gaude berriro ere. Badirudi beste bizitza batean izan zela 2013an Urduñan Ernaik ospatutako Gazte Danbadako ekitaldiaren harira, 9 euskal herritar terrorismoari gorazarre egitea leporatu eta 2 urteko espetxe eskaerarekin Madrilera, Audientzia Nazionalera, jaitsarazi gintuztenetik. Xabier Lopez Peña euskal presoa hil zen bat-batean ospitalean, baina espainiar justiziak, nahiago izan zuen beste albo batera begiratu, eta gu ikertu. Gazteok ekitaldian berari eta bere sendiari egindako elkartasun keinua, baita Topatu proiektu komunikatiboak egindako albistea ere, delitu bihurtu zituzten.\n2015eko maiatzean jarri zigun epaiketarako data Angela Murillo epaileak, Segi gazte antolakundearen kontrako makro-epaiketan aste batzuk lehenago talde-terroristako kide izatea egotzita 7 gazte espetxeratu zituen epaile berberak, hain zuzen. Hainbat hilabetez luzatu zen fartsa izan zen epaiketa hori, gazte mugimendua, gazte militantzia, eta oro har, euskal gazteria kriminalizatzea eta zigortzea helburu zuena. Azken hilabeteotan agerian geratu den espainiar justiziaren erabilera politikoaren bidegabekeria bat gehiago izan zen hura. Epiaketa politiko bat, finean.\nHorregatik, epaiketa iristean, interes politikoen gainetik dagoen justicia defendatzeko desobedientziaren aldeko hautua egin genuen ekimen sinboliko baten bidez: epaiketako une batean, 8 akusatuok altxatu, eta akusatuok zein orduko publikoak soinean generamatzan libre kamisetak kendu eta Angela Murillok espetxeratutako gazteen aurpegik utzi genituen agerian. Keinu sinboliko hori nahikoa izan zen 8 akusatuak zein elkartasuna adieraztera joan ginen lagun guztiak desordena delitu baten aitzakiapean auzipetzeko. Epaiketa politiko bat hau ere.\nIronikoki, aste batzuk beranduago, Auzitegi Gorenak berak arrazoia eman zion gure aldarrikapenari eta Bergoi Madernaz, Ainhoa Villaverde, Xabat Moran, Marina Sagastizabal, Aiala Zaldibar, Igarki Robles eta Ibon Esteban aske utzi.\nHala ere, hemen gaude denok berriz ere bi urte beranduago, Alcala de Hernareseko epaitegian, Euskal Herri osoko eta Madrileko 50 gazte, bakoitzak 5 hilabeteko espetxe eskaera bizkar-gainean. Euskal herritar gehiegik egin behar izan duten eta egiten jarraitzen dugun bidea eginez berriro. Elurrez eta izotzez betetako errepideetan bidea arriskatuz, soberan ez dugun dirua xahutuz eta indar fisiko zein psikologikoak ahituz. Duela ez hainbeste bide bera egin zuten lagun batzuek zioten bezala, “basque lives matter”, baina ez justizia espainolari. Denborak aurrera egingo ez balu bezala, epaitegietara kateatuta nahi gaituzte, isunek eta espetxe eskaerek itota, hari fin baten gainean kolokan beti… baina guk argi dugu, bide luze batean jarri nahi dizkiguten harriak dira, elkartasunak eta borrokak merezi dute.\nHorregatik, epaiketa honen zentzugabekeria salatu nahi dugu. Noren buruan sar daiteke kamiseta batzuk erakusteagatik, edo besterik gabe, lagunei elkartasuna adierazteko epaitegian bertan egoteagatik norbait auzipetzea? 50 lagun auzipetzea? Euskal Herria zapaltzeko errepresioa eta epaitegiak erabiltzen dituztenen buruan bakarrik. Badirudi ez dutela ulertu epaiketa bat gehiago ez dela nahikoa izango elkartasuna eteteko, lege eta sententzia injustuei men egiteko. Hamaika bider frogatu dugu alferrikako estrategia dela, eta gaur ere hala egingo dugu. Errepresioaren eta mehatxu judizialen gainetik, euskal gazteriak libre bizi eta borrokatzen jarraitzeko apsutua egiten dugu!\nAzkenik, bukaezinak diren prozesu judizial hauetan zehar utzi gaituen Periko Solabarria gogora ekarri nahi dugu. Danbadako ekitaldian auziperatu zuten hura ere, eta osasun arrazoiak zirela eta ezin izan zen madrilera jaitsi. Zalantzarik gabe, bestela, gurekin jaitsi beharko zuen hark ere. Azken unera arte borrokalari nekaezin, hilabete beranduago utzi gintuen. Azken unera arte LIBRE bizi izan zen, guk geuk ere egingo dugun bezala!\nEuskal kultura eta joko-jolasak\n2018-01-11 at 23:25\nkaixo, hau idatzi duenari edota Ernaiko norbaiti galdera.\nZe demontre da euskal gazteria? Urkulluren semea edo alaba euskal gazteria da?\n2018-01-15 at 15:45\nbi zentzutan erantzuten saiatuko naiz, nere iritzi pertsonaletik. Batetik, zure galderei:\nEuskal gazteria eragile bakar baten baitan antolatzen ez den subjektu politikoa da, ez da inolaz ere homogeneoa, beren buruak mugimendu horren baitan kokatzen dituzten subjektuek ez dute ahots bat eta bakarra. Gaztetasunak herri honetan berekin dakartzan zapalkuntzen aurka borrokatzeko antolatu izan da, edo herri honetan pairatzen ditugun beste zapalkuntza batzuk gazte ikuspegitik konfrontatzeko, besteak beste.\nUrkulluren alaba, beraz, gazte euskalduna bada, baina oker ez banago ez da gazte mugimenduko partaide. Eta ziur, ez du pairatu mugimendu honetako partaide izateagatik idatzi honek salatzen duen gisako ezer.\nBestetik, zure iruzkinari erantzun nahi nioke, galdera oso sinpleak egin arren, beste zerbait insinuatzen zabiltzala iruditzen zaidalako, horregatik galdetzen dizut: zerk kezkatzen zaitu benetan? Ernaik euskal gazteriaren izenean hitz egiteak? 50 lagunen aurkako epaiketa gazteriaren aurkako eraso bat izan dela salatzeak?


Ohar legala - SOIA BRIDAL\nJabetza intelektuala eta materiala\nGoiuri Unanue Arruabarrenak, IFK 72490290V, San Nikolas 2, 3.B 20810 Orio (Gipuzkoa) du bizilekua.\nEwww.soia.es web orrian guri buruzko eta gure lan moduari buruzko hainbat eduki daude: materialak, diseinuak etab. Web orri honen helburu nagusia gure bezero eta publiko orokorrarentzat gure enpresari produktuei eta zerbitzuei buruzko informazioa erraztea da.\nGoiuri Unanue Arruabarrenak ez du erantzukizunik izango foro, sare sozial edo beste edozein bidetan biltzen den informazio eta edukiezbeste hirugarren pertsona batek bere web orrian egin dezakeen publikazioen erabileran.\nHala ere, kontuan izanik LSSI-CE-ko 11 eta 16 artikuluak\nGoiuri Unanue Arruabarrenak hitz ematen du bertako edo nazioartekolegea hautsiko lukeen edozein eduki baztertuko duela.\nEnpresa internautaren ordenagailuan instalatutako softwarearen konfigurazioko akats edo erroreek sor ditzaketen kalte eta hobenez ere ez da arduratuko.\n, Erabiltzailea Internetera konektatzen denean sor dakiokeen edozein jazoera tekniko edo akatsengatik ere kanpo geratzen da. Era berean ez da ziurtatzen webera sartzerakoan etenaldiak edo akatsak ez egotea.\nHalaber,Goiuri Unanue Arruabarrenaren gain geratzen da bere web orrian dagoen informazioa eguneratzea, berritzea edo ezabatzearen eskubidea. Baita edozein unetan konfiguratzea edo aurkeztea ere inolako erantzukizunik izan gabe.\nJakinarazten dizugu, gure webean ikus dezakezun edozein prezio orientagarria baino ez dela. Erabiltzaileak produktuaren prezio zehatza jakin nahi badu edo produktuak une horretan baliagarri izan dakiokeen eskaintzaren duen ala ez jakin nahi badu , datu horiek guztiak baieztatzeko gurekin jarri beharko du harremanetan.\nGoiuri Unanue Arruabarrena publikazio digitalaren softwarearen eskubide guztien jabea da. Baita jabego industrialaren eta adimenaren eskubidearen barruan dauden edukiena ere enpresa honen jabegokoak ez diren produktu publiko eta zerbitzuak izan ezik.Web honetan argitaratutako inongo materialik ezingo da ez erreproduzitu, ez kopiatu ezta publikatu ere, Goiuri Unanue Arruabarrenak ez badu idatziz hala adierazi. Webean jasoko den informazio osoa, hots, iruzkin, iradokizun edo ideiak, Goiuri Unanue Arruabarrenari emango zaizkio dohainik.\nEra honetara erabili EZINGO den informaziorik ez da bidali behar. Orri hauetan Goiuri Unanue Arruabarrenarenak EZ diren produktu eta zerbitzu guztiak jabea duten erregistraturiko markak dira eta horrela aitortzen du gure enpresak. Goiuri Unanue Arruabarrenaren weban azaltzen dira promozio eta informazio bilketa gisa.\nJabe hauek eska dezakete beraiena den informazioa aldatzeko edo kentzeko.\nHonako baldintza orokorrak Espainiako legeetan oinarritzen dira. Web orriarekin edo bertan egiten den edozein ekintzarekin zerikusia duen edozein auzi Donostia/San Sebastianeko Epaitegiaren eskuduntzean daude, eta erabiltzaileak bereziki uko egiten dio beste edozein foru erabiltzeari.\nGoiuri Unanue Arruabarrena bere kasa edo zerbitzuetarako kontratatutako hirugarrengo baten izenean, cookie-ak erabil ditzakete web orrian dabiltzanean.Erabiltzailea nabigatzen ari den bitartean egiten dituen jarduerak erregistratzeko helburuarekin Web zerbitzu baten bidez nabigatzailera bidalitako fitxeroak dira cookie-ak.\nErabilitako cookieak erabiltzaile ezezagun batekin eta bere ordenagailuarekin bakarrik lotzen dira eta berez ez dute erabiltzailearen daturik eskaintzen\nCookie-ak erabiltzean weba dagoen zerbitzariak erabiltzaileak darabilen web nabigatzailea antzematea errazten du eta horrela nabigazioa errazagoa izan dadin lortzen du.\nBestalde audientzia eta zirkulazio parametroak neurtzeko ere erabiltzen dira eta baita sarreren zenbatekoa eta prozesua ere.\nErabiltzaileak bere nabigatzailea konfigura dezake cookie-ak jasotzean eta hauek ekipoan instalatzea galarazteko. Mesedez kontsultatu zure nabigatzailearen jarraibideak eta gidaliburuak informazio hau zabaltzeko.\nWeb toki hau erabili ahal izateko ez da beharrezkoa erabiltzaileak, edo bere ordez jardungo den besteren batek, web tokira bidali zaizkion cookieak instalatzeko baimena ematea. Erregistro hori eskatzen duen edozein zerbitzutan erabiltzaileak sesio bat hasten duen bakoitzean beharrezkoa izango da.\nDena dela , cookie-ak behin-behinekoak dira, ondoren izango diren erabilpenak errateko baino ez dira. Cookieak ez dira inoiz erabiliko informazio pertsonala lortzeko.\nWeb honen sarbide baldintzak eta erabilpena uneko legearen araberakoak dira eta fede honez erabiliko dela aurreikusten da. Hori dela eta erabiltzaileak webaren erabilera egokia egingo duela hitz eman behar du. Ez dira onartuko ez legez-aurkako, ez eskubideen aurkako ezta hirugarren baten aldeko interesekiko erabilerarik.\nGoiuri Unanue Arruabarrenaren webaren erabiltzailea izanaz honako baldintza eta kondizioak ezagutu eta onartzen direla aitortzen da. Eta gai honi dagokion legeria ere onartzen dela. Edozein arrazoi delarik ere ez bazaude ados baldintzekin ez erabili gehiago web hau.\nEdozein jakinarazpen eta/edo erreklamazio idatziz eta/edo gutun ziurtatuaz bakarrik izango da baliozkoa.


Noizbaitere eldu zaio bere aldia Joanes Etxeberri Ziburutarrari. Berak baiño zori obea izan du antziñako euskal-idazle mordo batek. Batzuen idazlanak oraintsu samar izan dira berriz argitaratuak eta beren lanak irakurtzeko aukera obea dugu. Ola, neke geiegirik gabe aurkitu ditezke Etxepare, Leizarraga, Axular eta Oihenarten liburuak, bai Harizmendi eta Argaiñaratz-enak ere.\nOrain, izen berri bat dator aien lerroan jartzen: Etxeberri, Ziburuko seme argi ta idazle ain ugari ta jatorrarena. Sociedad Guipuzcoana de Ediciones y Publicaciones delakoaren eskutik dator, eta Donostiako Caja de Ahorros Municipal-aren laguntzaz, ain zuzen. Diruak eta kulturaren maitasunak zorioneko ezkontza egin dute emen, eta ez al da azkena izango.\nEtxeberri nor dugun\nBaña nor dugu idazle au? Damurik, ezer gutxi dakigu bere biziari buruz. Ziburutarra zela esan dezakegu. Ziburutar egiten du berak bere burua. Baña ez dakigu noiz jaio zen. Ziburun erretor izana ere omen da, or 1637 edo 1638-garren urterarte. Orduan utzi omen zuen erretorgoa, eriotzeak kendurik nonbait.\nGero, bere izenari itsatsia, titulu au darama beti: Doctor teologoa. Orrek esan nai du eskola nausien batean apaiz-ikasketak egiña zela, teologian irakasle izateko eskubidea zeukala. Non ikasi ote zuen? Paben? Tolosan? Bada emen zer argitu. Dena dela, Jesuitekin ibillia da; Loiolako Iñazioren semeekin ikasi zuen zekien guztia, santu orri egindako kantuan berak dionez. Etxe oneko semea bide zen. Bere liburuetatik ateratzen den bezala, bere anai bat osalari, miriku izan zen, bera baño zenbait urte lenago illa. Iltzat ematen digu, beintzat, bere Manual devotionezcoa atera zueneko; beraz, 1627-garren urterako.\nOrra bere biziaz dakigun guztia: oso gutxi, egiaz. Baña bere urteei buruz esatekorik ain gutxi utzi badigu ere, ez da berdin gertatzen bere idazlanez. Emen aztarrenik aski utzi du, bai. Bere mendeko euskal-idazlerik ugariena dugula esan genezake.\nBaditu, gutxienaz, argitara emanak, iru liburu: Manual Devotionezcoa, bi tomotan eta bi aldiz argitaratua, 1627-an eta 1669-an; E1içara erabilceko liburua, iru aldiz argia ikusia, 1636, 1665 eta 1666-an, eta bestea, emen orain ematen duguna: Noelac.\nGutxienaz, iru liburuok ezagutzen ditugu. Besterik idatzi ote zuen? Laffite jaunak oraintsu ezaguerazi duen Oihenart-en lan batean beste bat ere aipatzen da: Egunorozcoa. Beste xeetasunik ez digu ematen. Eta esan bearra dago orainarte ez dela orren aztarrenik azaldu, eta beste iñork ez duela bere ezagutzerik eman. Liburu berria ote da, lengoez beste bat ote da, ala besteen zatien bat, edo besteen zatien bati eman ote dio Oihenartek izen ori? Gogoan ar dezagun Elizara erabiltzeko liburuak ere baduela zati bat, Egunorozko othoitz laburrak titulutzat daramana. Eta, gaiez, berdintsu da Manualaren bigarren zatia ere.\nAu esanez, ez dugu ukatu nai liburu ori izan denik. Eta iñoizkoren batean agertu baledi, ongi etorria izango litzake euskal-literaturan. Bai, orixe.\nBertsotan zergatik idatzi zuen\nEtxeberri onen idaz-lan guztia, orrialde gutxi batzuez landa, itz neurtuetan idatzia dago. Damugarritzat, tamalgarritzat dauka Oihenartek gure idazlearen bertsoetarako joera. Itz lauz idatzi balu, obe zukeala dio. Berdin uste du Mitxelenak ere, Oihenartek esana irakurri aurretik, alegia, gai batzuk itz lauz erabilli balitu, obe zela. Eta Oihenarten ustez, bertsotan idazteko baiño treheago zen bestela idazteko. Bere etxekoei egindako gutunak aipatzen ditu lekuko. Ongi erakusten omen zuten Etxeberri euskeraren jabe zela. Eta ez bakarrik gutun oiek, bai beste egille beraren bi lanek ere: bata, euskerazko iztegia, eta bestea, euskal-aditzaren formekin egindako lan bat.\nBaña itz lautan idazteko ain trebe zelarik ere, naiago izan zuen itz neurtuetan idatzi. Bertsotan ustu zuen, geien batean, bere barnea, eta bertsotan eman zituen bere irakatsiak ere. Bertsoz egiña da ia bere lan guztia.\nZerk eragin zion ori? Bertsotan idatziz, zer billatu zuen? Oihenartek ematen dio galdera oni erantzuna, arestian aipatu dugun lanean. Etxeberri berari entzunik zekien. Mariñelen onetan, mariñelei atsegin ematearren jo omen zuen bertsotara. Ziburun jaio ta Ziburun bizi, bazekien Etxeberrik gure itsasbazterreko mariñelen berri. Bertso-zale ta kanta-zale omen ziren, eta aien egarria ase nai izan du Etxeberrik, euskerazko kanta-gaiak aientzat emanez.\nGazteluzar jesuitari, Etxeberriren ondoko beste olerkari txukunari, berdintsu gertatu zitzaion. Gure mariñelek atsegin omen zuten, itsasoan zebiltzanetan, kantuz aritzea; eta euskerazko kantarik ezean, latiñezko eleiz-kantuetara jotzen omen zuten. Eta zer egin zuen Gazteluzarrek? Gure itsasgizonek kantu berak euskeraz emanez atsegin geiago izango zutela-ta, euskeraz jarri zituen latiñezkoen neurri berdintsuan, beren itsasoko orduetan kanta zitzaten.\nBaña, ageri den bezala, Ziburuko semeak aurrea artu zion Gazteluzar argiari. Eta ez mariñelen onetan bakarrik; euskaldun guztien bertsozaletasuna gogoan zuela, egin zuen Etxeberrik bere lana. Berak ala esango digu, eta ontan Oihenartek esana zerbaitetan zuzendua gelditzen da, teologo olerkari onek bere Manual Devotionezcoa deritzan liburuan esaten duenez:\n«Giristinoa, eman diat eskarazko bertsutan\nkatoliko manuala neure asti-ordutan.\nIkusirik, nola bainaiz iaiotzez eskalduna,\ngure nazioa dela kopla maite duena,\nhartarakotz iakiaraz diat bertsuz ezarri:\nlasterrago ikhas eta maizago aiphagarri».\nEuskaldunen kantazaletasun ori aspaldietakoa da, erromarren egunetakoa, beroiek aitortu zuten bezala:\n«Ezen, dakusun bezala,\nkanten maitatzaille deithu\nIkus, bide batez, nolako itz-joskera derabillan sarri gure teologo onek euskeraz. Elkarrekin joan bear zuten omen erromarrek eta zaharrek (erromar zaharrek), baiña ikus nola jarri dituen biak elkarrenganik ain urruti.\nMariñelik ez da emen aipatzen; euskaldun guztien alderako egin du lan gure olerkariak. Baña, Oihenartek esana dena gezur gerta ez dedin, or dago bere Manual ori, eta bertan zati osoa, Mariñelantzat egiña, Itsasoko biaietako othoitz-araldea, alegia.\nGure eliz-kanten aita\nAla da: gure eliz-kanten sortzaille jo dezakegu Ziburuko Etxeberri Titulu au emateko badire argitasun batzuk beronen liburuetan, sarrera bezela adiskideek eskeintzen dizkioten kopletan, latiñezkoetan, batez ere.\nBatek onela dio bein: Euskaldunek ezin zutela gogo onez eraman Jainkoari izkuntza arrotzez kantatu bearra; orregatik, lan txalogarria gure olerkari onek egin duena: gure lurreraiño ekarri ditu musak eta berei euskeraz egin arazi die. Geroak zeruetaraño goratu bear omen du lan onen egillea. Euskaldunak ogi eske omen zeuden, eta iñork ez omen zien ematen. Etxeberrik ekarri dio zeruko ogia gure erriari.\nBeste batek aitortzen du: gure erriak maite zituela elizetako kantak, baiña zer zioten etzekitela kantatzen zituzten. Etxeberriri esker zuzendu da oker ori. Dabid euskeraz mintzarazi du. Ain kantari izanik, emendik aurrera euskaldunak iakiaraz eta pozik kantatuko du elizetan.\nEtxeberrik urratutako bideari jarraituko diote gero beste askok: Harizmendi, Argaiñaratz, Gazteluzar, etab. Guztien aurrelari ta aintzingidari: Joanez Etxeberri, Ziburutarra.\nEtxeberri XVII-garren mendeko euskal-idazleetan\nBere mendeko euskal-literaturaren zeruan argizagi, izar andi dugu Ziburuko seme argi au.\nEtxepare Garazitarrak aurreko mendean urratu zuen bideak orduantxe jotzen du gaillurra, itz lauz Axularrekin (edo, iatorrago esateko, Atxularrekin), eta itz itzulitan, itz neurtuetan, gure Etxeberri onekin.\nEun bat urte geroago, beste Etxeberri batek, Sara-koak, bi gizonok jartzen zituen euskaldunentzat maixu bezala: «Axular perpausa lanoan, eta Etxeberri jaun apeza bere kopletan». Idazle oietan ikasi bear lukete euskaldunek bere izkuntzak nolako aberastasuna duen «ispirituko pentsamenduen sothilki eta agudoki adierazteko».\nBere aldiko oldarra izan zuen orduan euskal-literaturak lapurtarren artean, sekulan ez bezalakoa. Nonnai agertzen ziren luma azkarrak. Eta nola ebakitzen zuten euskera! Guztiek elkarren leian eta elkar arturik bezela ziarduten. Guztiek, eliz-gizon eta erri-gizon, elkar sutzen, elkarri eusten ziotela badirudi. Atsegin zaigu, orduko liburuen sarreretan, izen ezagunak ikustea, bata besteari laguntzen, gogoa berotzen, gorespenak ematen eta bideak zabaltzen.\nAxular, Harizmendi, ta Argaiñaratz or ditugu Materre, Aranburu eta Etxeberri oni aialdeko egiten, esku ematen. Eta izen andi oiekin nasi, atsegin zaigu beste ots gutxiagoko batzuk entzutea beren bertsozko laudorioekin: Gillentena, Hirigoiti, Aphezte ta Claveria, azkenengo au euskaldun erdal-idazleen kontrako bertsoen egillea. Guztiok, euskerazko bertsogintzan trebeak. Beren artean elizgizonak dire gaillen, baiña or da errigizon bat ere, Hirigoiti jauna, doctor medicus bera. Denok merezi dute gorespenezko aipamentxoa Lapurdiko literaturaren loraldi artan. Bazen orduan euskal-kezkarik, euskera lantzeko gogo bero ta argitsurik. Etxeparek erein zuen aziak fruturik ba zekarren. Ark aurtiki zuen oiuak bazuen erantzuna. Euskera kanpora, plazara zetorren, mundura jalgitzen zen, eta oldarkoi ala ere.\nOrain aukera obean gaude Etxepareganik Etxeberrixen ganañoko bidea obeki ezagutzeko. Oihenartek, Laffitek argitaratu duen lanean, bi izen berri eman dizkigu, bitarte orren betegarri. Bi apez dire: Joanes Etxegarai, eta Arnaut Logras. Etxegarai ori, Etxepareren erkidea, Donibane Garaziko semea, Artzain Gorri izeneko pastoralaren egillea da. Beste bertso-bilduma bat ere utzi omen zuen, eskuz idatzirik. An, 1565-inguruan ari izan omen zen idazten. Bigarrenak, Logras orrek ere utzi omen zuen bertso-pillaren bat, Oihenartek bere eskuetan izana.\nBeude izen oiek emen, Etxepare ta Etxeberriren artean zubi egiten dutela. Guztiok, geroagoko Oihenarte eta Gazteluzar tartean sarturik, sekulako loraldia eragin zioten XVII-garren mendean euskal-poesiari. Guztion artean Ziburuko Etxeberri ez da, ez, izar xehe, bai argizagi andi. Eta bera da bertsorik geien idatzi zuena.\nAu da Etxeberriren liburuetan bigarren liburua, eta gaur euskalzaleei emen eskeintzen zaiena. Argitaratzeko baimenak 1630-an emanak ditu; baña urte orretako ateraldirik ez da ezagutzen. Amabost urte geroagokoa da, 1645-koa, ezagutzen dugunik zaarrena. Bordelen egiña. Geroago, Baionan argitaratzen dute: 1697, 1699 (bi aldiz), Maffre-ren inprimerian, eta andik aurrera, lau edo bost aldiz, Fauvet-tarren etxean, urterik gabe. Bere titulu osoak dionez (Noelak eta berze kanta espiritual berriak), noelez gañera beste kanta asko du Kristoren eta saintuen omenez. Ateraldirik zaarrenek, 1699-garrenerartekoek, gai berberak ematen dituzte; andik aurrerakoek kanta bat edo beste geiago sartzen dute azkenean.\nEzagutzen diren ateraldi guztiak daude utsez josirik. Geienetan ez da zailla utsa non eta zertan den igartzen; ariari jarraituz, gaiak berak ekartzen du gogora bear litzaken letra naiz itza. Beste batzuetan, ordea, ez da orren errez utsa zuzentzen. Oraingo argitaraldirako, ontan nekerik artu bear izan dugula aitortu bearrean gaude. Zatirik ezbaikoenetan jakiñaren gañean jarriko dugu irakurlea, liburuak zer zion eta guk zer esanarazi diogun jakin dezan.\nLiburu oni ezarri diote begia Sociedad Guipuzcoana de Ediciones y Publicaciones delakoaren zuzendariak, argitaraldi berri au euskaldunei eskeintzeko. Egia esan, bada beste idazlerik gure idazle zaarretan ezagutzea merezi duenik. Or da, esaterako, gure Ziburutar onen ondoko Gazteluzar. Etorriko al zaio oni ere bere aldia.\nIñoiz iñork esan du gure klasiko guztien bilduma osoa bear genuela atera. Iñoiz neronek ere esan dut Euskaltzaindiak artu lezakeala bere gain egiteko ori, beste iñola eziñean, bere aldizkariaren orriak ortarako eskeiñirik. Or dahil aldizkari ori bere ateraldia atzeratzen beti, zerez bete ez balu bezala. Zergatik ez gure klasiko zaarren sail bat bertan ateratzen asi? Aspaldi batean, an atera ziren bi nobela, gero separata bezala zabalduak. Zergatik olako zerbait ez egin antziñako euskal-idazleen liburu bakanekin?\nBien bitartean, ar dezagun esker onez Etxeberriren liburu au eskeintzen digutenen opari gaingaiñekoa.\nEmen duzu, irakurle euskalduna, gure klasikoetako bat. Bere jatorrean eman nai dizugu, ortografia zerbait berritu ta beste aldaketarik gabe. Ortografia berritu, eta noiz edo bein, gutxitan, berdindu ere egin dugu. Esaterako, Etxeberrik liburu ontan beti berce idazten du, eta guk berze. Iñoizkoren baten minça derabil, baiña geienetan mintça; zalantzan gelditzen gera lenbiziko forma ori ez ote den inprentako utsen bat; orregatik, berdintzeari begiratuaz, emen mintza aldatuko dugu. Berdin egingo dugu penazen edo penatzen formekin; bigarrena da Noeletan ia beti agertzen dena, ta olan berdindu egingo dugu emen ere. Batzuetan neque dio, eta besteetan nekhe; agerian da emen inprentako utsik ez dena. Orregatik bietara jarriko da emen. Bitztu ta piztu erabiltzen du Etxeberrik, eta guk biztu ta piztu; hilltzen Etxeberrik, eta guk hiltzen. Bi bokalen artean s bikoitza dauka Etxeberrik: issuri, naussi, bassa; guk, isuri, nausi, basa.\nNausi aipatu dugun ezkero, aipagarria dela uste dut Etxeberrik beti ola ematen duela itz ori; iñoiz ez, ez nagusi ta ez nabusi, baña beti iru silaba ematen dizkiola; ez du or diptongorik egiten.\nIrakurleak berak ikusiko du baduela gure idazleak berekeri bat Jainkoaren izenari buruz: bi eratara erabiltzen du, bein Jainko ta bein Jongoiko, ez Jaungoiko ez Jangoiko.\nBaña Ziburutar onen bertsoetan gauzarik nabarmenena askotan erabiltzen duen joskera da: elkarrekin joan bear luketen itzak bata bestearenganik urrun jartzen di tu, bear bada, geiegitan. Len ekarri dugu olako joskeradun puska bat.\nOna emen orain, ezkenengo kantutik artuta, beste bi: Iñazio Loiolakoari onela esaten dio:\nBereziki ni natzaitzu\nzordun, zeren, zuretan,\ndakidan guztia ikhasi baitut\nZure eskola sainduetan esan bearrean, orra nola urrundu dituen zure ta eskola.\nEz ain urrun, baño beste bertso oietan ere ikusi nola dauden neure ta etxea elkarrenganik aldendurik:\nEsparantza hartan neure\nbihurtzen naiz etxera.\nLiburuaren mamiaz ez dut ezer esan nai. Irakurleak berak atera beza bere iritzia Etxeberriren bertsoen ederrez. Ortaz beste batzuk mintzatu dire naiko argi ta zeatz. Mitxelena jaunak, esaterako, gorespen beroa du bere Historia de la Literatura Vasca-n Etxeberriren lanarentzat.\nNoelak liburu au Loiolan bukatua da. Eztakigu zenbat egunez, baña an izana dugu gure olerkari au, eta an egin zuen liburu ontako azken kantua, Iñazio gure Patroi aundiari esker onez, mesede andi bat egin ziolako:\nEsker itzultzen darotzut\nArren, bada, errezibi\nzazu onen partera\nzeure hizkuntzan bihurtzen\nGizaldiak joan dire arrezkero. Eta gaur, irureun eta berrogei urteren buruan, Loiolako santuak bere zaindaritzapean daukan lurralde ontan berriro entzungo da bertso aien oiartzuna, eta liburu onen argitaraldi berri onekin, eskerrik onena itzultzen dio Gipuzkoak Ziburuko seme ta idazle azkar oni.\nEta Gipuzkoan bakarrik ez, Euskalerri osoan entzun bedi eta euskaldun guztien izenean arako beronen liburu bati laudoriozko koplak ezarri zizkion batek idatzia:\nLaudorio, bada, handia\nbai eta Nafar Iruñez.


Gaiak: Trapagako Basetxe Gaztetxea - Euskonews\nBILBAO, Maite JIMENEZ, Andrea VALLE, Jessica\nArtikulu honekin azaldu nahi dizuegu nolako ekintzak egiten dituen Trapagako Basetxeak. Gaztetxe hau Trapagako auzo batean kokaturik dago, zehatzago esanda, San Gabriel auzoan. Trapagako gazten elkargune honen helburua besteak beste, euskara defendatzea, kultur ekintzak antolatzea eta Euskal Herriko herri kirolak bultzatzea dira. Gaztetxea barrutik.\nDuela hamar urte sortu zen; gazte batzuek biltzeko leku bat nahi zuten. Asmoa, egiten zutenari buruz informazioa herrira zabaltzea jendeak zer egiten zuten jakiteko eta gazteak erakartzeko. Lehenengo Zaballako hiltegian zeuden eta tokia erreformatzen hasi ziren, baina udaletxeak bota egin zituen handik. Geroago Galindon egin zuten proba eta berriz bota zituzten. Azkenean Trapagako Oilategian sartu ziren eta han geratu ziren. Bertan hildako oiloekin egin zuten topo, kanpora atera, dena garbitu eta erreformatu behar izan zuten, izan ere, zutabeak bakarrik zituen eraikinak. Gaztetxea haiek eraiki zutela esan daiteke.\nAgian galdetuko diozue zeuen buruari zer egiten duen gaztetxeak. Bertan gazteak laguntzen dituzte; esaterako dirua lortzea bada helburua, ekimen bat antolatu eta hortik ateratzen dute dirua. Ez dute ezer kobratzen, gustuko dutelako egiten dute. Baina dirua lortzeko modu ezberdinak dituzte. Horien artean adibidez, gaztetxean kontzertuak antolatu eta CDak grabatzen dituzte gero saltzeko edota herriko festetan txosnak jartzen dituzte. Ez dute nahi udaletxeak ezer ordaintzea, bestela, hark aginduko luke zer egin eta zer ez.\nTrapagako gazteen artean euskara eta harremanak sustatzeko ekimen ezberdinak egiten dituzte eta horien artean Trapagako gazteek gehien nahiago duten ekintza Gazteguna da eta tradizioa bihurtzen ari den hitzordua dugu.\nBestalde, honako ekimen hauek ere antolatzen dituzte: kontzertuak, herri–kirolak, desfileak, dantza taldeak, herri bazkariak...\nGaztetxeak, gazteek herrian biltzeko leku bat eskaintzen digu.\nGaiak: Gazteen sexualitateak ikusteko erak\nGaiak: Norberaren burua ezagutuz\nGaiak: Ixiar Rozas Elizalde


Rondako (Málaga) Benito Gómezen Tragatá jatetxeko Daniel Morenok irabazi du Entsaladilla errusiarraren IV. txapelketa nazionala – San Miguel– , eta Gastronomikan, astearte honetan, izan dugu horren berri.\nTragatá entsaladillak bederatzi lehiakide hauen proposamenei irabazi die: Lú Cocina y Alma* (Jerez), Hevia (Madril), Bar Donald (Sevilla), Kapadokia (Donostia), Bar Yeti (Bartzelona), Tapas 2.0 (Salamanca), Bar Verónicas (Murcia), Baster (Bilbo) eta Casa Rafa (Madril)\nTitulua ez da Málagatik atera, zeren Tragaták hartu du Chinchín Puertoren (Caleta de Vélez, Málaga) lekukoa. Azken hori izan zen aurreko edizioko irabazlea eta Candado Golf (Málaga) 2019ko ediziokoa.\nBenito Gómezen (Bardal**, Ronda) Tragatá jatetxeak irabazi du Entsaladilla errusiarraren IV. txapelketa nazionala – San Miguel–, astearte honetan ospatu dena San Sebastian Gastronomika – Euskadi Basque Countryn. Daniel Morenorekin elkarlanean, Tragaták hartu dio txanda Chinchín Puertori Espainiako entsaladilla onaren etxe gisa, Malagako probintzian dagoen produktuaren beste tenplu bat da azken hori ere.\nTragaták irabazi du, chefek eta kazetariek osatutako epaimahai bikain bat konbentzitu baitu. Epaimahaikideak izan dira Martin Berasategui, José Carlos Capel, Mikel Ubarretxen, Belén Abad (chef de Chinchín Puerto), Julia Pérez, Carlos Maribona, Luis Enriquez edo Alejandra Sumassi\nTragatá da, beraz, Espainiako entsaladilla errusiar onenaren etxea, geografia nazional osoan ohikoa den –patata tortillaren baimenaz– pintxo bakarrarena. Epaimahaiak adierazi du horren atzetik, ondoan, gelditu direla jatetxe hauek: Lú Cocina y Alma* (Jerez), Hevia (Madril), Bar Donald (Sevilla), Kapadokia (Donostia), Bar Yeti (Bartzelona), Tapas 2.0 (Salamanca), Bar Verónicas (Murcia), Baster (Bilbo) eta Casa Rafa (Madril).


Bidesaria - - Goiena.eus\nXabier Otxoa 2017-07-01 00:00\n"Autopista jada amortizatuta dago eta oraindik kobratzen jarraitzen dute!" Maiz entzuten den esaldia da hau.\nAzpiegituretan, denborak aurrera egin ahala, alde batetik, hobekuntzak egiteko eta lege edota Europako direktiba berriei egokitzeko inbertsio handiak egin behar dira. Beste aldetik, hondatutako elementuak derrigorrean konpondu edo ordezkatu egin behar dira –babes hesiak, seinaleak, bide zorua, eta abar–.\nKalitatezko errepide sare batek, bai artapen eta ustiapenerako eta baita inbertsioetarako ere, diru kopuru handia exijitzen du. Finantzazioa lortzeko bi aukera daude, aurrekontu publikoetara jotzea edo bidesaria ezartzea.\nNi bat nator "erabiltzen duenak ordaindu dezala" esamoldearekin; beraz, bidesaria ezinbestekoa dela uste dut. Gainera, diru sarrera horiei esker, beste azpiegitura berri batzuen eraikuntza posible izan da, AP-1, Donostiako bigarren ingurabidea eta orain Antzuola-Bergara gaitasun handiko errepidea, esaterako.


La1 – Ekografiak\n2016-02-11 Leire PalaciosLa1\nGogoratzen al duzue Médico de familia telesaileko Marcial hil zuteneko atala? Gidoilari maltzur horiek auto istripu baten ondorioz zaintzailea arroilan utzi zuten. Ez zen sekuentzia bakarreko kontua izan, ez. Atal osoan, azken arnasetan egon zen Marcial! Eta gu etxean negar malkotan, zotinka, gure barnean protagonistak autoarekin kolpea hartu zuenean bezain astinduak.\nBada, dramatismo gupidagabe horrekin hainbat izan dira ikusleon plano abstraktuan eragiteko jaio diren formatuak. Era berean, modalitate negar-egingarria nabarmenki aldatu da urteekin. Alegia, eboluzionatu du 1990eko hamarkadatik gaur egun arte. Gogoratu, adibidez, Antena3 kateko Lo que necesitas es amor saioan nola prestatzen zituzten gonbidatuak, eta nola egiten duten gaur egun Hay una carta para tí formatuan.\nBi horien erdibidean geratzea lortu du La1k estreinatu duen Cuestión de tiempo saioak. Patricia Gaztañagak aurkezten duen saio berria da. Azken aldian ez du zorte handirik izan bere proiektuekin, edo behintzat ETB2n gidatu dituenekin. Aztoratzeko modukoa litzateke, guk hemen ordaindu diogun dirutzarekin arrakastarik ez izatea, eta telebista espainolean bai. Haatik, lasai. Cuestión de tiempo saioarena horixe bera izan daiteke eta: denbora kontua. Saioa hasi, eta Gaztañaga ageri zaigu emazteari ezustekoa eman nahi dion senarra aurkeztuta. Osasunarekin lotutako bizipen latzak dituzte, eta gizonak opari-sorpresa egin nahi dio emazteari. Tarantinok akzio eszenak grabatzeko duen teknikari jarraiki, musika lasaia txertatzen diote karga handia duen uneari. Hau da, gizonak negar malkotan hasi behar duenean, ttak, negar egiteko musika dramatikoa. Biolina ahal dela. Eta noski, atmosfera dramatiko horren kiribilean, hitzak nola lotu behar dituen memorizatua dituela ematen du gonbidatuak. Eta negarrez hasten da. Aktore txarra dela pentsatzen hasi eta telebistako tipoari so ari zarela, ez dakizu, gidoia erdi ikasia duen edo errealitatea pedanterian itotzen duen. Gaztañagak dio: «Lasai, lasai, har ezazu zure denbora». Hor dago magia, hor dago telebistaren hipokresiaren erakusle maximoa: tipoak lasai har dezake, grabatu eta ondoren emitituko delako. Azken batean, bizitzan, telebistan bezala, den-dena, denbora kontua da.


Punta-puntako txirrindulariak izango dira gaur Bergaran - Bergara - Goiena.eus\nPunta-puntako txirrindulariak izango dira gaur Bergaran\nGoiena 2004-04-05 10:38\nLehen etapa (139 km) Bergaran hasi eta amaituko da. Asentzioko gaina erabakigarria izan daiteke. 17:15ak aldera amaituko da etapa.\nBergarak protagonismo berezia izango du gaur hasiko den Euskal Herriko Itzulian. Izan ere, bertan hasi eta bukatuko da itzuliko lehen etapa. Gainera, ibarreko zenbait herri eta mendatetatik igaroko dira gaur ziklistak.\nBergarako San Martin plazan hasiko da lasterketa, 13:45ean, eta 139 kilometro bete beharko dituzte txirrindulariek. Ez dute lan erraza izango, lau mendate izango dituztelako tartean: Itziar, Elosu, Deskarga eta Asentzio. Azken hau (2. mailako mendatea), 131. kilometroan, erabakigarria izango da ziurrenik. Irabazlea 17:15 aldera iritsiko da Ibargaraiko helmugara.\nLehen etapaz gain, martitzenekoa Bergaran hasiko da. Ohikoa denez bost etapa jokatuko dira. Itzulia bereziki gogorra izango da aurten. 765 kilometro eta 28 mendate gainditu beharko dituzte txirrindulariek. Egubakoitzean Lazkaon amaituko da itzulia eta orduan jakingo da nor izan den indartsuena. Urtero moduan, zaila da faboritoak nortzuk diren aurreratzea. Hala ere, Vinokourov, Valverde, Hamilton, Samuel Sanchez, Di Luca, Basso eta Jens Voigt kiniela guztietan daude. Iban Mayo iazko irabazlea ere ezin ahatz dezakegu.\nEdozein modutan ere, emoziorik ez da falta izango eta zaleek goi mailako txirrindularitzarekin gozatzeko aukera paregabea izango dute. Festa borobiltzeko eguraldi ona iragarri dute datozen egunotarako.


Hondarribia Orsak bere garaipena bideratu du\n20 Ira 2014\n'Ama Guadalupekoa'k garaipena lortu du Bermeon, Kaiku Ambilamp eta Cabo atzean utzirik, eta San Miguel Ligako txapeldun bilakatzetik oso gertu dago\nHondarribia Orsak lortu du garaipena Bermeo Hiriko XXXII. Banderan, record-a lortuz gainera, eta San Miguel Ligaren garaipena oso bideratua utzi du. Hondarribia Orsak "la Caixa" Koroa ez irabazteko, bihar Portugaleteko uretan kanporatua izan beharko luke eta Orio Babyautok garaipena lortu beharko luke. Edozein kasutan, biharko XL Bandera El Corte Inglés estropadaren ondoren "la Caixa" Koroa emango zaio garaileari, eta San Miguel Ligaren hamabigarren edizio honi amaiera emango zaio.\nGauzak honela, eguraldiak, zehatzago haizeak, protagonista izan nahi zuen gaur eta estropadaren aurreko momentuetan San Miguel Ligak Bermeon ezarritako harmailetan kalteak eragin ditu. Hala eta guztiz ere, antolakuntzaren aldetik egindako lanaren ondorioz eragozpen hauei aurre egitea lortu da. Mikel Orbañanosen mutilak oso motibatuak atera dira, eta hasiera-hasieratik estropadaren aurrekaldea lortu dute amaieran 19'16”60ko denbora markatuz, garaipena lortzeko balio izan diena, eta "la Caixa" Koroaren garaipena lortzeko bidea asko argitu diena. Bigarren postua Kaiku Ambilampentzat izan da, bost segundora, eta hirugarren postua, aldiz, Caborentzan izan da, 13 segundora. Txanda Orio Babyautok osatu du galiziarrengandik oso gertura iritsita.\nLehenengo txandan, Portugalete Eulenek lortu du garaipena 19'39”12ko denbora eginez, eta honela bostgarren postua lortuz Bermeo Hiriko XXXII. Bandera honetan. Atzetik, Zierbena Bahías de Bizkaia estropadaren seigarren postua lortu du bere traineruko popan "la Caixa" patroi onenaren sailkapeneko garailea zeramalik, Vicente Carpintero. Txanda San Juan Iberdrola eta Tirán Pereirak osatu dute, 19'49”48 eta 19'53”68ko markekin hurrenez hurren.\nSamertolameuk eman du lehen golpea\nPlayoff-aren lehenengo jardunaldiari dagokionez, Samertolameu – Grupo Rodmanek lortu du garaipena, zazpi segundoko aldea atera diolarik Getaria Indaux Viveros San Antón-i. 19'56”94ko markak lau puntu ematen dizkie galiziarrei, eta getariarrek hiru lortu dituzte. Atzetik, bost dezimako aldea besterik ez da izan Zumaiako Telmo Deun eta Amegroveren artean, 11 eta 12 segundoko atzerapenarekin. Azkenik, zumaiarrak lortu dute hirugarren postua eta galiziarrak sailkatu dira laugarren postuan. Bihar erabakiko da Portugaleten, eguerdiko 12.00etatik aurrera, zein traineru izango den hurrengo urtean San Miguel Ligan lehiatzen.


Azken adioaz gogoetan\nAzken adioaz gogoetan –\nGizarte kapitalista-indibidualista-kontsumista honetan, bi modu nagusi daude mundu honetako bizialdia amaitu duenari azken adioa egiteko komunitate hurbilean: hileta erlijiosoa edo zibila. Eta hileta erlijioso motak erlijio bezainbeste egongo dira, baina adio erlijiosoari dagokionez, gurean usadiozkoa den hileta-elizkizun kristau katolikoari lotuko natzaio, hori baita ezagun dudana.\nBerriki izan naizen hileta-elizkizunean, hiru apaizek eman dute meza, eta aldi jakinetan eta eginkizun jakinekin beste hiru laguntzaile zituzten alboan: arrosarioa, irakurketak, eta gainerakoak egiteko. Koruan, berriz, emakume-abesbatza, une tristea alaitzen, dena mundu honetan ez dela amaitzen iragartzen, hitz kantatuen bidez.\nApaizek okasiorako Bibliatik hautaturiko hitzak berriz, San Joanen ebanjelioaren hasierakoak: “Hasieran bazen Hitza./Hitza Jainkoarekin zegoen/eta Hitza Jainko zen./Hasieran Jainkoarekin zegoen Hitza./ Gauza guztiak beronen bidez egin ziren,/eta egindakotik ezer ez da berau gabe egin./Hitzarengan zegoen bizia,/eta bizia gizakien argia zen; argi horrek ilunpetan egiten du argi,/baina ilunpeek ez zuten onartu.(…)Hitza zen egiazko argia,/mundura etorriz/gizaki guztiak argitzen dituena./ Munduan zegoen/eta, mundua haren bidez/egina izan arren,/mundukoek ez zuten onartu.(…) Eta Hitza gizon egin zen/eta gure artean jarri bizitzen./Ikusi dugu haren Jainko-aintza,/Aitarengandik maitasun eta egiaz betea/datorren Seme bakarrari/dagokion aintza.”\nEgia da hiletan, aldian behin, hildakoarekin izandako harremanaren hondarrak etortzen zitzaizkidala burura: irudiak, hitzak, eta egungo bestelako kontuak ere bai, baina gorago aldatutako San Joanen ebanjelioko hitz horiek badute hitz poetikoaren misterio-airea, eta lortzen zuten elizkizunari jantzi arranditsua, zerutiarra ematea.\nSermoian, apaiz meza-emaileak esperantzazko hitzekin batean, eta egun sinesmena izatea zaila dela aitortzearekin batera -beti izan bide da zaila sinesmena izatea-, aletu zituen hildakoaren merezimenduak, eta haren fedea azpimarratu zuen. Emakume-ahotsezko koruak argi-hitzak eta itxaropen-hitzak ahoskatzen-xaramelatzen zituen bizkitartean…\nElizkizun amaieran, eliz atarian, ohiko berriketaldiak hildakoaz, eta biziez.\nSinesmen eta itxaropen handirik ez izanagatik bertaratuek -edo bai-, hurbileko komunitateak emandako sostengu erlijioso-humanista horrek segitzen du itzala izaten.\nEta adio zibila? Bakanago gertatu zait partaide izatea. Gogoan iltzatuen dudanean, hitza eta musika izan ziren osagai nagusiak, eta, jakina, bertaratutako gizabanakoak, komunitate airean elkarri josiak ekitaldiak iraun zueino, nahiz asko ezezagunak izan batzuk besteekiko. Gehienetan, erraustu egiten da gorpua, eta errautsak zabaldu ere bai, baina garrantzizkoena oroitzapenak dira, eta hitzak, musikatuak edo errezitatuak.\nEkitaldi zibilen hitzetan, ez ohi da erlijio-hitzek izan ohi duten transzendentzia itxura edo xederik, geroko esperantzarik; gehienbat iraganean partekaturiko momentuak, hildakoaren goresmenak eta haren oroitzapena atxikitzeko asmoak agertu ohi dira, eta erlijiosoak baino pertsonalagoak, interpelazio zuzenagokoak izan ohi dira, eta maiz hunkigarriagoak.\nEra batera edo bestera egin azken adioa, merezi du ez ahaztea gure bizitza pindar bat dela bi eternitateen artean, eta ohartzea komunitate hurbilekiko azken adioa erlijiosoki edo laikoki egin nahi dugun, pare bat gogoeta egitea ez dela alferrikakoa, biziaz ere, biziaren laburraz, kontzienteago izaten laguntzen digun heinean.\nArgazkia: darksouls1 (Pixabay)\n18 pentsamendu “Azken adioaz gogoetan”-ri buruz\nBenat Castorene 2020-01-03 15:12\nEskerrik asko, eni gaia interesgarria zait Patxi\nDenboran, ehorzketak, enterramenduak, denentzat une oso serioak, eta, (nola erran ?) erran nezake , kasik « preziatuak » zirela landa eremuetako hiri tipietan. Herritar guzientzat, umilarentzat berdin, Eliza mukurru betetzen zen azken galeriaraino eta azken jindako jendeak xutik egon behar zuen gibelean bortaren ondoan.\nNahiz tristezia eta bildutasuna airean sentitu arren, artetan kantatzeko euskaldunen gustuak ezinbestez gaina hartzen zuen, kantuak gora, azkar, eta denak batera emaiten ziren, iduriz eta, denek heriotzaren aurreko solidaritatea zenduaren familiari eta komunitate tipi guziari erakutsi nahi ukan.\nSalbuespenak salbuespen, erritualisatua izan arren, zeremonia egiazko laguntza psikologiko bat zitakeen malurrean ziren senideentzat. Badut uste sendimenduak ez zirela alegiazkoak. Horren seinale, hilbeilaren kari edo ondoko egunetan, gertatzen zen auzoren bat alargunari barkamena galdegitea zenduari iraganean zerbait gaizki egina gatik.\nMezaren bukaeran ertoreak iragarri ohi zuen bazela atsaskari bat familiarentzat eta hurbilekoentzat. Dakidanez ez zen nehor errefusatzen.\nAitortu beharra daukagu atsaskari horien bukaera giroa ardura piskabat berotzen hasten zela. Ezteiekin batera, Ibar zolako ahaideak ikusteko aukera bakarrak ziren eta\nBainan iluntzean, etxeratekoan, askok pentsakor beren golkoan pentsatuko zuten, hiltzekotan eta zerbait egitekotan, beraientzat eta beren familiarentzat horrelako enterramendua nahiagoko luketela.\nEzdakit jinkoaren baitako norainoko sinesmena zuten gure zaharrek, ez naiz gai jujatzeko, bainan segur naiz enterramenduaren elizkizunak eta ondorengoa maite zituztela. Besteak beste, komunitatearen berotasuna sentitzeko aukera hauta baitzen.\nMomentuz, esperientzia guti dut zeremonia zibiletan.\neuskaldun bat 2020-01-03 16:28\nBikaina azalpena, Benat! Hain ondo deskribatu duzu!\nPatxi 2020-01-03 17:40\nAdos euskaldun bat-ekin, deskribapen ona Beñat. Lehendik hona diferentzia nabarmen bat bada -Gipuzkoako herri handi samarretan behintzat-,tanatorioa, bere alde on eta txarrekin, baina erabat gailendua. Gero, batzuetan gorputza (gorpua) eramaten da elizara, eta beste batzuetan ez.\neuskaldun bat 2020-01-04 12:33\n“Ezdakit jinkoaren baitako norainoko sinesmena zuten gure zaharrek…”. Hori da kontua, erlijiozaleak izan ala ez, erlijio horrek, tradizio horiek, batu egiten zituen herri bezala. Zer da ba gizarte bat? Ohitura, sinbolo, tradizio batzuen bilkura baino? Eta nik uste dut Beñatek hori adierazi nahi duela: lehen batzen zituzten tradizioak zituzten eta orain horiek ere galtzen ari dira. Eta galtzea bere horretan ez du zertan txarra izan beharrik beste tradizio batzuk ordezkatzen dituzten bitartean. Baina hori da falta zaiguna, ez dugula ordezkorik. Beraz, hemen erlijio tradizioen aurka etab aritzea errespetagarria da baina besapean ordezkoa izanda. Suntsitzea oso erraza da, gero eraiki egin behar da ordea.\nBenat Castorene 2020-01-04 18:32\nIduritzen zait kristautasunetik eta antzeko baserri mundu batetik zetozkigun aportazioen galerak zilo haundi bat egin duela gure euskal funts etnokultural amankomunean eta beraz ezinbestez gure anaitasunaren kontzientzia ahuldu duke .\nAlta bazuela beste beharrik!\nZerk tapatuko du zilo hura?\nEuskarak bakarrik ezin du inposiblez dena egin.\nXanti 2020-01-04 20:18\nBete betean asmatu duzu, Beñat. Gakoa hor dago: zerk tapatuko zuloa?\nMarxismoarekin saiatu ziren, baina porrot egin zuten, orain feminismoa omen da betagarria eta porrota are handiagoa izango da. Eta gero, zer?\nBenat Castorene 2020-01-04 21:18\nTradizioa sobera fite abandonatuz geroz kondenatuak ote gara moda eta berrikuntza guzien ondotik alferretan kurritzea gu ere erabat globalizartuak izaiteraino?\nAlta dena ere ez zatekeen gordetzeko on gure tradizioan\nNun eta nola ikasi zintzo izaiten?.\nJosu Lavin 2020-01-04 21:39\nTraditionearequin aphurtu da bethe bethean eta haren ordez dena falsuqueria.\nNeu, batez ere, euscararen falsuqueriaz occupatzen naiz.\nGuipuzcoaco euscaran lehenengo aldiz liburu bat plazaratu çuen Joseph Ochoa de Arinen lan hori digitalizatzen ati naiz. Doctrina Cristiana da 1713. urthean publicatua.\nOrdiciar vicario honen euscara guztiz normala cen, gaurco euscara ez beçala.\nJosu Lavin 2020-01-04 21:43\nJoseph Ochoa hau ez cen perroflauta bat. Musicoa ere bacen. Haren cantatac ençuten ahal ditugu youtuben.\nJosephen familia noblea cen. Haren aita Espainiaco Carlos II.aren idazcari.\nJosu Lavin 2020-01-04 21:50\nOchoa de Arinen liburuaren bigarren editionean 1500 ale eguin ciren. Çorci bat urtheco umeec buruz ikassi behar içaiten çuten cartilla horretaco parteric asco. Erran gabe doa ecen iracurcen ere bacequitela gaztetto horiec. Euscaraz.\nJosu Lavin 2020-01-05 00:33\nJoseph Ochoa de Arin jaunaren obra musicalac (tocatac).\nErran beçala, artista bat eta ez perroflautista saltimbanqui bat.\nCembat euscaldunec çuten personage isildu honen berriric?\nIa nehorc ere ez. Traditionea ahanzturaz estalia.\nBenat Castorene 2020-01-05 10:12\nEgun on Josu,\nZaila zaigu guzioi generalitateak erraitea\nHala ere, entseia gaiten: iduritzen zait gure hizkuntza, gure identitate, hots gure nazioa bera perilean dagoden une honetan bertan gure tradizioa eta gure aurrekoak sobera erraz ahanzten ditugula mundu guzitik datozkigun modak oro frenetikoki kopiatzeko.\n( Ez dezagun sekula ahantz kanpotik bultzatzen gaituztela norabide horretara)\nLehenbiziko portaera hau nabarmenki suizidario da.\nBestetik ezin gara egon iraganaren apologian blokeatuak, mundua eraldatzen da eta. Hau bigarren portaera suizidario bat litzateke.\nOrduan soluzio bakar bat gelditzen zaigu : lehenik tradizioa eta aurrekoak untsa ezagutu, errespetatu, maitatu. Gero mundu guzitikako ekarpenak, guretzat baliagarri izan litezkeenak, aztertu, gure saltsan moldatu, gure bidea eraikitzeko gure ekarpen tipia nahi duenari eskainiz.\nJosu, ados nintzateke erraiteko azken hamarkadetan lehen portaera gailentzen zaiola bigarrenari.\nBainan ez ote zara erreakzio hutsez ari, esaten duzunean\n« haren ordez dena falsuqueria »?\n« Haren » hunek « tradizioaren » ordezkatzen badu behintzat.\nJosu Lavin 2020-01-05 11:59\n“dena falsuqueria”-ren ordez, “anhitz falsuqueria” idatzi banu, hobe içan liçateque.\nIusturi 2020-01-05 21:10\n“hobe (içan) çatequeen”\nJosu Lavin 2020-01-05 21:30\nBarka, baina “hobe (içan) çatequeen” eta “hobe içan liçateque” ez dira ber gauça!\nBenat Castorene 2020-01-05 22:04\nDateke (orainean) eta zatekeen (iraganean) « izan » aditza da, bakarrik erabil daitekeena\nAldiz ene ustez zentzu berean berdin esan dezakegu :\nDaiteke (orainean) eta zitekeen ( iraganean) « edin » aditz lagunaren formak dira bainan beti beti aditz batekin erabili behar zeren eta berez bakarrik ez baitute deus erran nahi\nOrduan “egia dateke” edo “egia izan daiteke” esangura bera dute\nZuzen naiz ? ala makur ?\nKonplikatzeko zuberotar kokin horiek erraiten dutelarik\n“egia da(teke)” uste dut ulertu behar dela “egia izanen da”\nBenat Castorene 2020-01-05 22:06\nbarkatu zuberotarrek “date(ke)” dute erraiten\nJosu Lavin 2020-01-06 10:35\nçatequeen (iraganaldia) da dateque (orainaldia) forma’ behin memorizaturic.\nliçateque, ordea, atemporala da. Memorizatzen dugunean ez da formaz aldatzen.\ndateque erabilcen ez daquitenec ez luquete nehoiz erabili beharco çatequeen. Incongruencia baita bethe bethean.


Lasaitua hartu dute Lakaxitako kideek – Irunero\nLakaxitako asanbladako kideek eta erabiltzaileek ere kezkaz bizi izan dituzte San Migel-Anaka planari buruzko berriak. “Izaera autogestionatuko gune bat beti bizi da mehatxupean”, onartu du Beñat Muguruzak. Gainera, proiektuari buruzko informazio guztia komunikabideen bidez jaso dutela salatu du. Horrela jakin zuten udalak eraikina erosi zuela, eta Hiri Antolaketarako Plan Bereziaren bigarren aldaketaren arabera ordenaziotik kanpo geratzen zela. Egoera horrek ekar zitzakeen ondorioen beldur, otsaileko udalbatzan Lakaxitaren etorkizunari buruzko galdera egiteko baimena eskatu zuten. “Udalbatzan hitz polit asko entzun genituen”, adierazi du Muguruzak. “Hamaika urteko ibilbidean lehen aldiz”, zehaztu du.\n“Udalak gure lana onartu eta txalotu du, eta horrek lasaitasuna ematen digu”\nIune Trecet, Lakaxitako asanbladako kidea\nXabier Iridoy Hirigintza ordezkariarekin eta Mikel Orgallo arkitektura buruarekin bildu ziren ondoren, martxoaren 17an, egoeraren inguruko xehetasunak biltzeko asmoz. “Luze hitz egin genuen, eta nik uste zalantza guztiak argitu genituela”, baieztatu du Iridoyk. Lakaxitako asanbladako kideek ere balorazio positiboa egin dute. Plazaratu duten oharrean udaleko ordezkariei eskerrak eman dizkiete jasotako harreragatik, eta Lakaxitak hiriari egiten dion ekarpena aitortzeagatik. “Udalak gure lana onartu eta txalotu du, eta horrek lasaitasuna ematen digu”, aipatu du Iune Trecetek. Udalak eraikina eraisteko asmorik ez duela, eta Lakaxitak orain arte funtzionatu duen moduan aurrera egin dezan begi onez ikusten duela ere jakinarazi du Xabier Iridoyk: “Modu autogestionatuan funtzionatu dute orain arte, eta esperientzia baikorra izan dela uste dut. Zergatik aldatu orain arte ondo funtzionatu duen jarduera?”.\nAitzitik, eraikinaren jabetza Irunvi Irungo Etxebizitzarako Elkarte Publikoarena da. Hortaz, udalak du han gertatzen denaren gaineko ardura. Horregatik, eraikinak segurtasun neurri jakin batzuk bete beharko dituela aurreratu du Hirigintza ordezkariak. “Teknikari bat pasa beharko da ikuskatzera. Pentsatzen dugu etxea nahiko ondo dagoela, urte guzti hauetan mantentze lanak egin dituztelako”, azaldu du Iridoyk. Martxoaren 17ko bilerara, eraikina finkatzeko proposamena eraman zuten Lakaxitako asanbladako kideek. Baina Iridoyk argitu du aukera horrek beste egoera batera eramango lukeela: “Bide normatibotik eramango luke. Lakaxita eraikina ekipamendu publiko bihurtuko litzakete, eta arautegi estu bat bete beharko luke”. Beñat Muguruzak aurreratu du ez duela uste baldintza horiek betetzeko prest daudenik. Asanbladan eztabaidatuko dituzte aukerak, dena den.\nJasotako azken albiste onak ospatzeko aukera izango dute Lakaxitan era batera edo bestera parte hartzen duten guztiek. Apirilaren 23an gaztetxearen hamaikagarren urteurrena ospatuko dute, urteroko Jaion festarekin. Kontzertu ibiltaria irtengo da 17:30etan Moskutik, Urdanibia plazatik. Ondoren, festa luzea izango da Lakaxitan. Lakaxita beriola leloa hautatu dute aurten, Lakaxitak bere horretan jarrai dezan nahi dutela aldarrikatzeko. Bide luzea egin du modu autonomo eta autogestionatuan funtzionatzen, eta moldatzen eta eraldatzen ere jakin du. “Gaur egun ez dakigu nola deitu. Gaztetxe hitzak lotsa pixka bat ematen digu jada”, onartu du Beñat Muguruzak. Izan ere, gaztetxe klasikoetan ohikoak diren hitzaldiak, eztabaidak, kontzertuak, antzerkiak eta bestelako jarduerak hartzeaz gainera, elkarteen, kooperatiben eta beste zenbait kolektiboren egoitza ere bada. Hiritik At arkitektura sozialeko elkartea, Aldatsa eta Bare Alaia baratze kooperatibak, edo Stop Kaleratzeak plataforma dira horren adibide.\nMaria Jesús Echepare, jostuna: “Nahitaez bete behar dut egutegia”


Galdeketen olatua, handiagoa | Politika | Berria\nGaldeketen olatua, handiagoa\nIgandean, galdeketak egin dituzte Arabako, Bizkaiko eta Gipuzkoako 22 udalerritan, Gure Esku Dago-k deituta. Bozkatzera deitutako 93.000 lagunetatik %14,81ek eman dute iritzia. Denera, 189.000 herritarrek parte hartu dute orain arte 203 herritan egindako galdeketetan.\nHerritar ugarik parte hartu zuten igandeko herri galdeketetan. Irudian, Amurrion (Araba) jarritako hautetsontzi batean botoa ematen. JAIZKI FONTANEDA / FOKU Tamaina handiagoan ikusi\nEuskal herritarrak erabakitzeko eskubidearen inguruan ahalduntzeko bidean, Gure Esku Dago dinamikak urrats berriak egin ditu. Igandean beste 22 «pauso txiki» eman zituen erabakitzeko eskubidearen alde, Arabako, Bizkaiko eta Nafarroako 22 udalerritan deitutako herri galdeketen bitartez. Guztira, 92.959 herritar zeuden bozkatzera deituta igandeko «olatuan»; haietatik %14,81ek hartu zuten parte bozketetan. GED dinamikako kideek nabarmendu dute «ariketa demokratikoa» izan zela, eta pozik agertu dira igandeko bozketekin: «Merezi izan du».\nArabako zazpi herritan deituta zeuden galdeketak: Aiaraldeko bost herritan —Artziniegan, Aiaran, Amurrion, Okondon eta Laudion— eta Gorbeialdeko beste bitan —Zuian eta Zigoitian—. Bizkaian, zazpi herritan egin zituzten galdeketak: Lezaman, Zamudion, Gueñesen, Gordexolan, Arakaldon, Igorren eta Portugaleten. Nafarroan, berriz, zortzitan jarri zituzten hautetsontziak: Donezteben, Donamarian, Elgorriagan, Iturenen, Zubietan, Legasan, Deierrin eta Lezaunen.\nIgandeko olatuarekin, dagoeneko 189.000 lagunek hartu dute parte orain arte 203 herritan egindako galdeketetan; 2014an egin zuten lehena, Etxarri Aranatzen (Nafarroa). Igandekoak kontuan hartuta, Euskal Herriko biztanleen herena bizi den eremuetara iritsi dira dagoeneko galdeketak. Horiei esker, Gure Esku Dago-k uste du «normaltasunez» heltzen ari zaiola erabakitzeko eskubidearen inguruko eztabaidari.\nIgandean, Portugalete (Bizkaia) izan zen bozketak egin ziren herrietatik handiena. Bizkaiko Ezkerraldea eskualdea osatzen duten herrien arteko lehena izan da etorkizunari buruzko galdeketa egiten. Getxo kenduta, Portugalete da galdeketa egiten duen Bizkaiko herririk handiena: 46.375 biztanle ditu, eta 40.801 herritarrek izan dute botoa emateko eskubidea. Igandean, 3.398 lagun joan ziren bozkatzera: %8,31. Jende gehien mugitu zuen galdeketa, berriz, Zubietakoa (Nafarroa) izan zen, non herritarren ia erdiak hartu zuen parte: %46,77. Elgorriagan (Nafarroa) ere oso handia izan zen parte hartzea: %40,89. Aiaran (Araba), Lezaman (Bizkaia), Iturenen (Nafarroa) eta Legasan (Nafarroa) ere herritar askok eman zuten botoa: %30etik gora.\nBotoa eman duten 22 udalerriek tamaina eta nolakotasun ezberdinak dituzte, eta aniztasun horren isla izan dira bakoitzean proposatu dituzten galderak ere. Estatus politikoaren ingurukoak izan ziren guztiak, baina xehetasunak aldatu ziren leku batetik bestera. Adibidez, Araban, galdera berbera adostuta zegoen Aiaraldea eskualdeko bost herritan: «Nahi duzu gure geroa erabakitzeko eskubidea erabili, muga bakarra Euskal Herriko herritarron borondate aske eta demokratikoa izanik?». Zuian, aldiz, herriko perspektiba izan zuten kontuan: «Zuiar gisa, izan nahi duzu Euskal Herri burujabe bateko herritarra?».\nNafarroako Donamaria, Doneztebe, Elgorriaga, Ituren, Legasa eta Zubietako herri galdeketan, galdera berbera hitzartu zuten: «Nahi al duzu nafar gisa burujabe izan etorkizuna libre erabakitzeko?».\nEguraldia lagun, jai giroan egin zituzten galdeketak, eta, goizetik iluntzera arte, musika, dantzak eta umeentzako jolasak antolatu zituzten herri gehienetan. Gazteak eta nagusiak joan ziren antolatzaileek herri eta auzoetan jarritako mahaietara. Zuian (Araba) izan zuten ustekabe bakarra, bezperan Gasteizko epaitegi batek agindua eman baitzuen galdeketaren alde Gure Esku Dago-k udaletxearen atarian jarritako kartelak kentzeko. Epaileak Espainiako Estatuko Abokatuaren eskariari jarraituta hartu zuen erabakia. Ez zen liskarrik egon.\nEuskal politikako hainbat pertsona ezagun zeuden igandean botoa ematera joan zirenen artean; esate baterako, Laudion (Araba) bozkatu zuten Juan Jose Ibarretxe Eusko Jaurlaritzako lehendakari ohiak eta Marian Olabarrieta Arabako Foru Aldundiko Gizarte Zerbitzuetarako diputatuak; Eva Blanco EH Bilduko legebiltzarkideak Amurrion (Araba) eman zuen botoa, eta Mireia Zarate eta Joseba Aurrekoetxea EAJko burukideek Zamudion eta Portugaleten (Bizkaia) egin zuten, hurrenez hurren.\nGaldeketak, ordea, ez dira herenegun egindakoekin amaituko. Datorren igandean, Oteizan (Nafarroa) jarriko dituzte hautetsontziak, eta azaroaren 19an izango da hurrengo olatu handia , Donostian eta Irunen (Gipuzkoa) egingo baitituzte estatus politikoari buruzko galdeketak.\nEkainaren 10eko giza katea izango da Gure Esku Dago-ren hurrengo apustu handia. Donostia, Bilbo eta Gasteizen arteko 201,9 kilometrokoak lotu nahi dituzte, erabakitzeko eskubidearen aldeko urrats kualitatiboa eman dadin eskatzeko. 100.000 herritar bildu nahi dituzte horretarako. Lekua ziurtatzeko eta antolakuntza lanak errazteko, Gure Esku Dago-k lehenbailehen izen ematera deitu ditu herritarrak. Euskal Herritik euskal diasporara zabaldu dute egun horretarako egiten ari diren kanpaina, eta asteburuan giza kate bat egin dute Buenos Airesen (Argentina), egitasmoa babesteko.


Asteon zientzia begi-bistan #61 - Zientzia Kaiera\nTeknologia eta osasuna\nEgun, ordu asko pasatzen ditugu pantailei begira: ordenagailua, sakelakoa, tabletak, e-booka…, hamaika dira eskuartean ditugunak eta gure arreta lortzen dutenak. Kontua da gizakien ikusmena distantzia luzeetara begiratzeko diseinatuta dagoela, horretarako garatu da eboluzioan. Izan ere, ez gaude diseinatuta hainbeste ordu pantaila bati begira egoteko eta hori nabaritzen da gure osasunean. Alacanteko Unibertsitateko ikerketa baten arabera, besteak beste, gailu elektronikoen erabilerak miopia izateko arriskuak ugaritzen ditu. Berrian eman digu honen berri Ilargi Agirre kazetariak: Pantailekin, ikusmen arazoak gorantz.\nHiru dimentsiodun inprimagailuen potentzialtasunak agorrezinak dirudite. Medikuntzan ere askotariko aplikazioak dituzte hauek. Esaterako, zenbait protesi sortzeko baliatu izan dira; orno bat inprimatzea ere lortu zuten Pekingo Unibertsitateko zenbait ikertzailek, haur baten bizkarrezurrean transplantatzeko eta orain hiru dimentsiodun azala inprimatzeko akordioa sinatu dute AEBko Organovo enpresak eta L’Oreal etxeak. Amaia Portugalek kontatzen digu Zientzia Kaiera blogean: Azala ere inprimatu daiteke.\nEboluzioa, hizkuntza eta arkeologia\nElhuyar aldizkarian Egoitz Etxebestek diosku duela 200.000-50.000 urte sei genetan gertatutako aldaketen ondorioz litekeena dela neuronen arteko konektibitatea handitu izana. Horrek, gizakia adimentsuago egingo zukeen, baina baita alzheimerra sortu ere: Alzheimerra, adimentsu bilakatzearen prezioa.\nAna Galarragak jakinarazi digu UPV/EHUko ikertzaileek Arrasateko Lezetxiki kobazuloan Kuaternarioko muxar txiki baten aztarnak aurkitu dituztela. Aurkikuntza garrantzitsua da ez baita Eurasiaren hego-mendebaldea baino mendebalderago beste zantzurik aurkitu orain arte. Horrez gain, Ana Galarragak diosku nola Atapuercan Hezurren Osinean duela 430.000 urteko 28 gorpuen aztarnen garezur bat ikertu dutela berriki eta ikertzaileek ikusi dutela banako hori nahita hil zutela buruan dituen kolpeak ez baitziren istripuz gertatu. Ikertzaileen oharraren arabera, “gizateriaren historian ezagutzen den lehen erailketa-kasua” izango litzateke. Elhuyar aldizkarian: Duela 430.000 urteko hilketa batek Atapuercako misterioetako bat argitzen lagundu du.\nJuanma Gallegok beste kontu interesgarri baten berri eman digu Berrian. Kenyan arkeologo talde batek gizakia agertu baino lehenagoko 150 tresna inguru aurkitu dituzte. Honen arabera, homininoek orain dela 3,3 milioi urte landu zituzten lehen harrizko tresnak Homo generoaren agerpena baino askoz lehenago. Aurkikuntzak giza eboluzioaren zuhaitza aldaraz dezakeela diote ikertzaileek: Teknologia uste baino lehenago jaio zen.\nLucy, A. afarensis ezagunaren garai eta eremu berdintsuan bizi izan zen beste hominino espezie bat aurkeztu dute ikertzaileek berriki: Australopithecus deyiremeda. Espezie honen fosilak duela 3,5-3,3 milioi urtekoak dira eta ezaugarrien arabera espezie garaikideetatik desberdin izan zela adierazten du. Eider Cartonen eskutik informazioa Elhuyar aldizkarian: Australopitekoen garaian ere, anitz eta batera.\nLuis Pastor psikolinguistikak Zientzia Kaiera blogean azaltzen digu hizkuntza komunikatzeko daukagun gaitasun biologikoa dela eta gainerako gaitasun biologikoek bezala eboluzionatu duela gizadiaren baitan. Hizkuntza haurrengan berez garatzen da, modu oharkabean eta inolako irakaspen formalik gabe. Hala da hizkuntza berezko gaitasuna delako, hau da, genetikoa da. Beraz, giza eboluzioaren uneren batean garatu eta gure geneetan barneratu zen: Hizkuntzaren eboluzioaren bila burmuinaren eboluzioaren bidetik.\nIngeniaritza eta astronomia\nNew Yorkeko Eskola Politeknikoko eta Deep Springs enpresako ikerlariek oinarri metalikoa duen konposatua sortu dute. Material berriak magnesiozko oinarria du eta txertaturik ditu siliziozko esfera hutsak. Honen dentsitatea 0,92 g/zm3koa da, urarena baino txikiagoa, ondorioz ez da elementu horretan hondoratzen. Joxerra Aizpuruak berrikuntza interesgarri hau Argian azaltzen digu: Uretan hondoratzen ez den metala asmatu dute.\nJavier San Martínek espaziotik buelta bat eman ondoren azaldu digu Zientzia Kaieran Nature aldizkarian plazaratu diren ikerketa batzuei esker, aukera egon dela asteroide baten eremu magnetikoaren historia zehazteko. Hau lortu dute meteoritoko nanopartikuletan duela 4.550 miloi urte bildutako informazio magnetikoa aztertuta. Horretarako, zientzialariek oso egonkorra den mineral baten lagin batzuk aztertu zituzten, tetraenita: paradisuak geologo planetarioentzat.\nArgitalpen-data: 2015/05/31 · Atala: Dibulgazioa, Zientzia begi-bistan